Берал «цIодораллъун» хутIизе\nКомпьютералъ гьабулеб зарал лъазе ккола\nТелефоназдаса яги компьютераздаса пайда босуларел гIадамал къанагIатги гьечIо. ГIемерисел Интернеталъур рукIуна сордо рогьинегIанцин. ЦIиял технологияздаса битIун пайда босизе лъалеб гьечIолъиялъ, канлъуе заралги гьабулеб буго. Лъималазул берал цIунизеян абун, эбел-инсуца гьел компьютералда нахъа гIодор чIолеб заман дагь гьабула, амма гьелда нахъа хIалтIулез щиб гьабилеб? Гьединго канлъи дагьлъизе рес буго бокьараб ригьалъул гIадамазул. Компьютералда нахъа гIемераб заманалъ гIодор чIедал, берал сваказарула, цо-цо мехалда ссудизарула ва унтула. Кинха цIунилел компьютералъул заралалдаса берал? Щибаб жо рекъараб хIалалда хIалтIизабуни, зарал кколаро, гьединго, компьютераздаса битIун пайда босани, берзул канлъи цIунизе бажарулин абулеб буго гIалимзабаз.\nКанлъи цIунизе бокьани, щибаб сагIаталдасан беразе хасаб гимнастика гьабизе ккола, амма гIемерисезда гьеб гьабизе ракIалдецин щоларо. Канлъи цIунулеб гимнастикаялъул хIакъалъулъ цебеги хъван букIана гьаниб.\nКиналха ругел канлъи загIиплъиялъул гIаламатал?\nХIалтIулелъул берал ссудула ва унтула; жаниса берал багIарлъула; компьютералдаса берал цогидаб рахъалдехун ралагьани, загIипго бихьула; къасимехалъ канлъи дагьлъула, хIалтIулелъул ва хадуб гIемерисеб мехалда бетIер унтулеб букIуна; кIигъуждул, габур ва мугъ унтула.\nКомпьютералъ канлъи хвезабиларедухъ хIалтIулеб ва хIалхьи гьабулеб къагIида гIуцIизе ккола, хIалтIулеб бакIги цо ккараб хIалалда рекъезабила. Гьелда рекъон, тохтурзабаз гьадинал малъа-хъваял гьарулел руго:\n- хIалтIулелъул, компьютералдаса 50-70 сантиметралъ рикIкIад рукIине лъикIаб буго;\n- экран беразда дандбитIун букIине бегьуларо, гьелъул гIаксалда компьютералъухъ тIаса-гъоркье балагьизе лъикIаб буго;\n- компьютералъул экраналде цIикIкIун канлъи речIчIизе бегьуларо, кабинеталъуб цIакъго гвангъун бугони, лъикIаб буго компьютералда тIад тIадхъел гIадаб жо гьабизе;\n- тIасабищизе ккола компьютералъул гьоркьохъеб гвангъи ва хIарпазул роцен рекъезабизе ккола, цIакъго гIисинго тезе лъикIаб гьечIо;\n- компьютералда нахъа битIун гIодор чIела, квералги ритIун лъела, тIад кIусараб бакIалъулги столалъулгун борхалъи рекъезабила;\n- щибаб 20 минуталдасан компьютералдаса берал цогидаб рахъалде руссинарила, тIаде рахъинчIониги, цогидаб рахъ-рахъалде ралагьаралги гIола;\n- берал гIемер паркъезаризе ккола;\n- хIалтIизаризе лъикIаб буго компьютералъул канлъудаса берал цIунулел цIоробералги.\nЛъималазул канлъи цIуниялъе гIоло тохтурзабаз бихьизабун буго заман: 3-4 сон барал лъимал телевизоралда цере рукIине бегьула сордо-къоялда жаниб 20 минуталъ, 5-6 сон барал 30 минуталъ, 7-8 сон барал 40 минуталъ, гьебги гьоркьоб заман биччан. Кванил нигIматазги\nщула гьабула канлъи\nГимнастикаялъ гуребги, берал цIунизе кумек гьабула массажалъ, дарабаз, халкъияб медицинаялъ, канлъи лъикIлъизабулел нигIматаз.\nГIемерисезда лъалеб батила беразе лъикIаб нигIматлъун чIегIерка-ри кколеблъи. Гьеб гъорлъ бугел хасал дарабигицин хъвала, канлъи цIунизелъун окулистаз. Канлъи цIуни гуребги, берзул жанисеб тIадецуялдасацин цIунизе кумек гьабула цо-цо кванил нигIматаз. Мисалалъе, томаталъул сокалъ глаукома лъугьиналдаса цIунула берал.\nНигIматазда гъорлъ ругел А, В къокъаялъул витаминазги лютеиналъги бидул хьвади лъикIлъизабула. Беразде би ва кислород лъикI хьвадулеб бугони, гьел унтиялъул хIинкъиги дагьаб букIуна. Амма гьел витаминал гIолел гьечIони, масала, щаринах, ханал яги ччугIа кунеб гьечIони, канлъи дагьлъизеги рес буго. Пайдаял нигIматал кунин абун, киданиги берал унтизе рес гьечIин абураб пикруги мекъаб буго. Кваница гIицIго канлъи лъикIлъизабизе кумек гьабула.\nЛамадуралъулъ букIуна канлъи «цIодор гьабулеб» А витамин. ЛъикI букIина гьебгун цадахъ беэнлъи квани, масала, ламадуралъул салаталъулъ тIорахь жубазабун.\nТIулалъги букIуна А ва В витаминал. В витаминалъ беразул нервабазул хIалтIи лъикIлъизабула, беразул свак чучизабула.\nКьарияб тайпаялъул ччугIадулъ (лосось, скумбрия, сельд) букIунеб А витаминалъги беразул нерваби цIунула, кIудияб ригьалде рахараб заманалдагицин канлъи лъикIлъизабула, берзул жанисеб хъал (сетчатка) унтиялдаса цIунула. Анкьида жаниб кIиго-лъабго нухалдагIаги ччугIа квине лъикIаб буго канлъи цIунизе бокьаразе.\nЧIегIеркариялъулъ букIуна А, В, С витаминал ва лютеин (канлъи лъикIлъизабулеб жо). Риидал гьеб кунеб бугони, канлъи цIунизе кумек гьабула. Холодильникалъуб цIунараб чIегIаркариялъулъги киналго витаминал цIунун хIутIула.\nГьуинаб пуччалъулъ букIуна берзул жанисеб хъалалъул сахлъи цIунулеб ва капиллярал щула гьарулеб С витамин.\nКиви буго витаминаздалъун цIакъ бечедаб. Гьелъулъ рукIунел А, В, Е, С, РР къокъабазул витаминаз, лютеиналъ, макро - ва микроэлементаз берзул канлъи лъикI гьабула.\nГIинтIи бечедаб буго аскорбиналъулаб, фолиялъулаб кислотаздалъунги, А, В, Е къокъаялъул витаминаздалъунги, микроэлементаздалъунги. Гьабун сордо-къоялъ тараб гIинтIидул компоталъ къасимехалда канлъи лъикI бихьизе кумек гьабула.\nПомидораз канлъи гуребги, иммунитетги щула гьабула, рекIел унтабаздасаги рак унти лъугьиналдасаги цIунула. Петрушкаялъулъги руго беразе пайдаял А, В, С къокъабазул витаминал. Бидурихьал щула гьарула гьелъ. Компьютералда нахъа хIалтIун свакарал беразул свак чучизабула петрушкаялъул, сельдереялъул ва ламадуралъул сок жубазабун гьекъани.\nПрочитано 592 раз\tПоследнее изменение Пятница, 13 октября 2017 09:42\nДругие материалы в этой категории: « ТIадагьлъи, сахлъи ва берцинлъи\tКин сах гьабилеб бухIараб бакI? »


Эрдогъанида ракIалда буго президентасул рищиязда гIахьаллъизе\nТуркиялда нухмалъиялда бугеб «РитIухълъиялъул ва цебетIеялъул партиялъ» лъазабуна жидер лидер премьер-министр Ражаб Эрдогъанида ракIалда бугин улкаялъул президентасул хъулухъалде рищиязда гIахьаллъизейин. Гьел тIоритIизе руго исана август моцIалда.\nЭрдогъаница Туркиялъул хIукуматлъе нухмалъи гьабулеб буго 11 соналъ. Нухмалъиялда коррупция букIиналда сверун скандалал рукIаниги гьев хутIулев вуго улкаялда машгьурав политиклъун. Гьебго заманаялда руго нухмалъиялда гьес авторитарияб къагIида хIалтIизабулеб букIиналда бан гьев какулелги.\nПартиялъул низамалъ гьанже гьесие рес кьолеб гьечIо цоги нухалда премьерлъун вукIине. 28 августалда хъулухъалда жиндир болжал лъугIулев Туркиялъул гьанжесев президент ГIабдуллагь Гюлидаги ракIалда гьечIо цоги нухалда гьеб хъулухъалъе гIоло къеркьезе.


Олимпиадаялъул бацIадаб цIа гуребги - чорокаб лъимги буго.\nРита Кравченкое бокьилаан ЧIегIераб ралъдалъ чуризе, амма ахирисеб нухалъ гьей ралъдалъ чурун йикIана лъабго соналъ цее. Гьелдаса нахъе гьелъул черхалде багIараб сус бан букIана.\nКравченко ккола Сочиялдаса 18 километралъул манзилалда бугеб Уч-Дере абураб росулъа чIужу-гIадан. Гьелъул ракI чIун буго жиндирго тIом экология хвезабиялъ багIарлъун букIиналда.\nТIабигIаталъе квешаб асар гьабун буго аскIоб бугеб рищни-къулалъ. Гьениб кIудияб гохI бан буго гьелъул. Гьеб бакI анлъго соналъ цебе къазе кколаан, амма Сочиялъул Олимпиадаялде гьабулеб хIадурлъиялъ гьеб гохI борхизабуна.\nРосдал гIадамазул рахIат хвезабун буго, гьелъ жидерго сахлъиялъе квещаб асар гьабизе бегьулеблъиялъ.Рита Кравченкоца гьадинаб баян гьабуна нижер радиоялъул мухбирасе.\nРита Кравченко: «ЦохIого цо хьул буго - гьаб чIухIтIи-къул лъолеб бакI гьез жахIабго теялда. Амма нагагьлъун гьеб гохI багъарани, рищни ралъдалъе ине рес буго. Гьалеха гьелда хьул гьечIо».\nУч-Дере росулъа Рита Кравченко\nЮлия Набережная ккола Шималияб Кавказалъул Экологиялъул гIуцIиялъул хIаракатчIужу.\nГьелъ гIемерал соназ хал-щал гьабулеб буго Сочиялъул сверухълъиялда бугеб тIабигIаталъухъ.\nГьелъул рагIабазда рекъон тIадтараз кьурал рагIаби чIобого рицараллъун хутIанин.\nЮлия Набережная: «Гьеб буго гIицIго пиар. Гьеб буго дунялалъул жамгIияталда цебе хIалтIул хIасил бикьи. ТIаде балагьани гьеб ккола берцинаб фасадлъун. Амма хIакъикъаталда гьеб буго фасадалъул бакъалъ бараб берцинаб сурат».\nРоссиялъул президент Владимир Путинил аслияб проект какулезе хIинкъи щолеб буго. Гьелъие далилалги руго. Цояв жаниве тIамун вуго, цогидас ватIан тун къватIивехун ана.\nГIурус Географиялъул ЖамгIияталъул вакил Михаил Плотниковас абулеб буго, курорт хIисабалда Сочи хвезабун бугин.\nМихаил Плотников: «Дида ккола Сочи - курорт хIисабалда хвезабун бугин. Гьадинаб сас гIемераб, бихха-хочараб, гIезегIанго автомобилал ругеб шагьаралде хIухь базе гIадамал рачIинадай?»\nРалъдал рагIаллъиялде хехго щвезе рес гьечIо гьанжеялдаса. Узухъда, руго цо-цо хIалтIулел санаториял.\nАмма цебее Сочиялде миллион-миллион чи вачIулаан, ва гьеб хIужаялъ тIабигIаталъе гьадинаб квешаб асар гьабулеб букIинчIо, гьанжейин абуни гьал миллионал гьанир гьечIониги, сверухъ бугеб тIабигIат хвезабун буго».\nЭкологазда хадуб кьварараб хал кквей гьабулеб буго тIадтараз. Амма гьез хIаракат бахъулеб букIана бахIарзал гIадин – разилъи гьечIолъиялъул акциял тIоритIулаго. Полициялъулаз цо-цоял ккуна. Гьезул цояв – Евгений Витишко.\nГьесие диван гьабун букIана. МахIкамаялъ къотIи гьабуна гьев лъабго соналъ жаниве тIамизе. Эркенлъи радиоялъе баян гьабулаго Витишкоца абуна, гьеб ритIухъаб диван букIинчIин, гьеб букIанин Олимпиадаялда цебе жиндирго кIал къазабизе гьабураб къасд.\nЕвгений Витишко: «У бегьула абизе дица гьадинаб хIаракат бахъулеб букIанин. ТIалъиялъе бокьилаан бихьизабизе жиндирго къуват. Гьалеха, тIадтараз гIамал гьабун буго дица тIокIал жал бицичIого теялда бан».\nСочи: бергьаралги къуралги якъинлъана. # 2


В Дахадаевском районе Дагестана построят водопровод\tИ.о. заместителя ...\t- 05 июнь 2020\nВладимир Васильев и Тимур Иванов ознакомились с ходом работ ...\tВладимир Васильев и ...\t- 05 июнь 2020\nЗаместитель Министра обороны РФ прибыл в Дагестан с рабочим ...\tГлава Дагестана Владимир ...\t- 05 июнь 2020\nВ Дахадаевском районе построят водопровод\tПо программе развития ...\t- 05 июнь 2020\nГлава Дагестана Владимир Васильев и Тимур Иванов ...\tРуководитель ...\t- 05 июнь 2020\nВторник, сен 18 2018\nГIадамазе цIикIкIун лъикIлъи гьабулезда цIикIкIун гурхIула Аллагьги\nДРялъул Халкъияб Собраниялъул депутатаз республикаялъул бетIерлъун вищана Владимир Васильев\nРФялъул президентасул Северияб Кавказалъул округалда вугев вакил Александр Матовниковасул рагIабазда рекъон, Халкъияб Собраниялъул депутатаз Владимир Васильев бетIерлъун тасдикъ гьави ккола цIакъ ургъун тIамураб гали. «Улкаялъул президентас божилъиги гьабун, республикаялде витIарав Владимир Васильев бетIерлъун тасдикъ гьавиялдалъун бихьулеб буго республикаялъул халкъалъулги гьесде божилъи букIин. В.Васильевасул хIалтIул ва политикаялъул рахъкколеб буго гIадатиял гIадамазги. Васильевасул нухмалъиялда гъоркь мугIрузулаб улкаялда кколел руго лъикIал хиса-басиял. Гьездаса разиго буго халкъги. ГьабсагIаталда Дагъистаналда тIадбан унеб буго регион цебетIезабиялъул мурадалда гьабулеб хIалтIи. Гьайгьай, гьелъ лъикIал хIасилал кьезе рукIиналда дир щибго щаклъиги гьечIо», - ян абуна А. Матовниковас, республикаялъул бетIерлъун Васильев тасдикъ гьавун хадуб.\nБожилъи гьабуралъухъ баркалаги кьолаго, Владимир Васильевас абуна республикаялъул гIадатияб халкъалъул гIумру лъикIлъизабиялъул мурадалда бажарарабщинаб гьабизе тIаде босулеб бугин жинца.\n«Жакъа нилъеца гIахьаллъи гьабулеб буго гIадатияв чиясул гIумру хисизабизе бугеб тарихияб лъугьа-бахъиналъулъ. Халкъ гьелда божилъиялдаги руго. Бигьаяб масъала гуро. Гьеб хисизабизе ккани, тIатIала квералги лъун чIезе бегьуларо нилъ. Дир гьалмагъзабаз ва цадахъ хIалтIулез – фракциязул нухмалъулез – дандчIваязда ва жакъасел кIалъаязда кIвар кьуна нилъеда церечIун ругел масъалабазде ва тIурачIого рес гьечIел суалазде. Дица, гIадатияв гражданин, патриот ва офицер хIисабалда, рагIи кьола республикаялъе, республикаялда гIумру гьабун вугев щивав чиясе гIоло, сундаго барахщичIого хIалтIизе вугин. Гьелдаго цадахъ цIунизе буго республикаялъул къадру-къиматги. Дица кIвараб хIаракат бахъизе буго нужер божилъи хвеларедухъ хIалтIизе», - ян абуна Дагъистаналъул бетIерас.\nГьелдаго цадахъ, республикаялъул гIумру цебетIезабиялъул мурадалда гьабулеб бугеб хIалтIухъ В. Васильевас баркала загьир гьабуна Халкъияб Собраниялъул ва Пачалихъияб Думаялъул депутатазе, РФялъул Федерациялъул Советалъул гIахьалчагIазе, улкаялъул президентасул СКФОялда вугев вакиласе.\n«Цоцазе кумекги гьабулаго, цадахъ рекъон хIалтIулел ругони, хIакъаб жо, нилъ мурадалде щвезе руго. Мурадги буго нилъер цо, киназего гIахьалаб: республикаялъул ва улкаялъул гIадамазул гIумру лъикIлъизаби. Гьелдаго цадахъ, дица баркала кьола диде божилъи гьабураб ва дир рахъккураб республикаялъул халкъалъеги. Дица, цоги нухалда такрар гьабун абила, бажарарабщинаб гьабизе буго республика цебетIезабиялъул мурадалда. ХIукуматалъул минаялда аскIоб бугеб мажгиталъул къадада хъван буго гьадин: «ГIадамазе цIикIкIун лъикIлъи гьабулезда цIикIкIун гурхIула Аллагьги», - абуна. Гьеб ахIиялда рекъон гIумру гьабизе ва хIалтIизе вуго дун. Дида ракIалде ккунго букIинчIо, къокъабго заманалда жаниб, дие гIагараблъун ва хирияблъун лъугьинин Дагъистанилан. РакI-ракIалъ абулеб буго: хIалтIизе вуго ракIбацIцIадго, республикаялъул ва халкъалъул къадру-къиматги цIунун. Гьебго заманалда хьул буго нужецаги дир рахъкквелин ва дие кIвараб кумекги гьабилин абун. Цадахъ рекъон хIалтIани, нилъеда кIвезе буго цебелъунщинаб масъала тIубазабизе», - ян кIалъана Владимир Васильев.\nДагъистаналъул бетIерасул хъулухъалде лъугьиналда бан, республикаялъул нухмалъулес гьа бана ва рагIи кьуна Россиялъулги Дагъистаналъулги Конституциялги, республикаялъул цолъиги цIунизе, мугIрузулаб улкаялъул халкъалъе ракIбацIцIадго хъулухъги гьабизе.\nПрочитано 253 раз\tПоследнее изменение Вторник, 18 сентября 2018 10:03\nДругие материалы в этой категории: « Политика ва психология: пачалихъалъе хIинкъи буго\tКIудияб хIалтIуе лъураб кьучI »\n17:05, 05 июня 2020, 21\n17:03, 05 июня 2020, 19\n17:02, 05 июня 2020, 16\nВ Дахадаевском районе построят водопровод\n17:02, 05 июня 2020, 149\nВ Дахадаевском районе Дагестана построят водопровод\n16:53, 05 июня 2020, 14\nГлава Дагестана Владимир Васильев и Тимур Иванов ознакомились с ходом работ на стройплощадке медцентра в Дербенте\n16:45, 05 июня 2020, 18\nПорядок голосования 1 июля\n16:42, 05 июня 2020, 14\nБолее 400 пациентов с коронавирусом осмотрели московские врачи в Дагестане\n16:38, 05 июня 2020, 16\nЗаслуженный фермер страны из Буйнакского района прокомментировала открытое заседание Оперштаба РД\n15:59, 05 июня 2020, 23\n40-летний житель Кумторкалинского района считает свое исцеление вторым рождением\n15:42, 05 июня 2020, 17\n14:32, 05 июня 2020, 27\n12:58, 05 июня 2020, 26\nПредприниматель Ислам Халилов принял участие в открытом заседании Оперативного штаба по обеспечению устойчивого развития экономики и социальной стабильности в республике\n12:16, 05 июня 2020, 16\nПрисоединяйтесь к акции "Образы войны"


Рокьи бекьизе, рокьукълъи чIаразе - гьеб ккола дир хIалтIул магIна | Интервью | Киназего гIаммаб Россия\nРокьи бекьизе, рокьукълъи чIаразе - гьеб ккола дир хIалтIул магIна\nБокьула дие батIи-батIиял гIадамазулгун лъай-хъвай гьабизе, хасго магIарул руччабазулгун. Гьезул щиялъулгун гара-чIвариялда цо-цо пашманал, къваридал пикраби хисула. Гьезул гIумруялъул дарсазаса хадуб дир рекIелъе лъугьунго лъугьун бачIуна рохелги чIухIиги. Иргадулаб сапар дица бухьана ГIайшат НурмухIамадовалъухъе. БитIун бицани, гара-чIвари сундасан байбихьилебани лъаларого йикIана. Амма бахьинаб гьурмада берцинаб гьимигун гьей яккун ячIиндал, дида лъалеб букIана нижер гьуинаб хабар ккезе букIин.\nГIайшат НурмухIмадова гьаюна ва гIуна Гумбет районалъул Гъоркьа Инхо росулъ. ГIолохъанго баччизе ккана гьелъ гIумруялъул бакIлъи. Росги хун, гьитIинав МуртазагIалиги каранде къан хутIарай гьелъ магIу тIолаан жиндирго къисматалъул пикрабиги гьарун. Къойилго ботIролъе рачIунел ва гьениса хъамизе захIмалъулел пикрабаз рахIат толеб букIинчIо ГIайшатие.\nДир мугъчIвалеб кьуру — Ислам\nАмма ГIайшат хвасарлъана исламалде бугеб кIудияб божилъиялъги ва гьениб чIужугIаданалъ кколеб бакI бичIчиялъги. 1993 соналда гьелъ борхана хIеж.\nДагь-дагьккун ГIайшатил рекIелъ щулияб бакI ккуна исламалъ. Гьелъие цоги квербакъанин абизе бегьула доб мехалда Хасавюрталда мадрасаялда хIалтIулев вукIарав Дагъистаналъул жакъасев муфти АхIмад-хIажица. Гьесда цеве цIализе витIана ГIайшатица жиндирго васги. Ва гьелдаса нахъе жакъа къоялде щвезегIанги ГIайшатица жиндирго захIматалъулаб биография ва тIолабго гIумру сайгъат гьабулеб буго исламалъе.\n— Ислам — гьеб ккола дир мугъчIвалеб кьуру. Гьеб бичIчIидал, бичIчIана дида гIумруги. Гьелъ вацал-яцазул дидехун бугеб хIикматго берцинаб бербалагьиялъги исламалъулъ бугеб къуваталъги хвасар гьаюна дун, — ан бицана ГIайшатица.\nГьей цIалана Дагъистаналъул теологиялъул институталда. ХIалтIи байбихьана Дагъистаналъул исламияб институталдасан. Гьелъ нухмалъи гьабулеб букIана руччабазда, ясазда гьоркьоб гьабулеб хIалтIуе, кIвар кьолеб дагIваталъул отделалъе.\n— РукIинесел улбузе рухIияб тарбия кьей — гьеле дир хIалтIул аслияб мурад. Дица дунго рикIкIуна талихIай гIаданлъун, щайгурелъул дир кумекалдалъун битIараб нух тIасабищарал руччабазул баркалаялъул цIайи бищун багьаяб жавгьаралъулалда бащадаб буго дие, — ян абуна ГIайшатица.\n2009 соналда Муфтияталда цебеги рагьана дагIваталъул отдел. Гьеб рагьаралдаса жакъа къоялде щвезегIан гьений хIалтIулей йиго ГIайшат.\nГIайшатил гIумруялъул дарсал\nГьелъухъе рачIуна къисматалъ къварид гьаруралги, гIумруялдаса ракIбуссаралги, цIидасан гIумру байбихьизе бокьаралги руччаби. Гьелъул вагIза-насихIатаздаса хадуб, гьел руччабазул гIумруялде рещтIуна цIилъи.\n— Дица хIаракат бахъула киназулго ракIазулъ лъикIлъи бекьизе ва гьениса чороклъи, рокьукълъи чIаразе, — ян гьурмада талихIалъул асаргун бицана ГIайшатица.\nГьелъул рагIаби ритIухъ гьаруна гьелдаго аскIой гьелъул кумекчIужулъун хIалтIулей йигей ЧIарада районалъул ЦIуриб росулъа Сидрат МухIамадовалъ.\nМеседил медалалда школа лъугIарай Сидрат цIализе лъугьуна Дагъистаналъул халкъияб магIишаталъул институталде. Амма ракIалъ батIияб рахъалде цIалей йикIана. Ахирги гьей цIализе лъугьуна Дагъистаналъул исламияб институталде ва тIокIалъ ятIалъизе кIвечIо гьениб лъай-хъвай ккарай жиндирго мугIалималдаса.\n— Дир кваранаб кверлъун йиго жакъаги Сидрат. ГIисинал лъималазги росасул гьаризе кколел адабазги — сунцаго квал-\nквал гьабичIо гьелъие, гьаб хIалтIи нухда бачине, — ян абун, чIужугIадан, эбел, лъади хIисабалда, тIадегIанаб къимат кьуна ГIайшатица жиндирго цIалдохъаналъе.\nГьудуллъиялъ берцин гьабула гIумру\nГIумру берцин гьабула гьудуллъиялъ\n— Инсанасул гIумру берцин гьабулеб жолъун дица, тIоцебесеб иргаялда, рикIкIуна гьудул-гьалмагълъи. Гьел гIемерлъанагIан, нилъер гIумруги тIегьала ва гьел талихIалъул тIугьдуз нилъедаса квешлъиги гьабула рикIкIад. Амма гьел тIугьудул речIачIого рукIине ккани, щибаб лахIзаталъ лъалъазе ккола гьел цоцаздехун бугеб рокьиялъ,- ан рикIкIунеб бугоан гьелъ.\nЩибаб сапаралъ ГIайшатие сайгъат гьарулел руго цIиял гьудулзаби. Ва гьелъул рекIелъ рекIунеб буго цIияб цIаги. Гьеб цIадул хинлъи гьелъ кьолеб буго цогидазеги.\nСапарал ва цIиял лъай-хъваял\nРуччабазе рухIияб тарбия кьеялъул мурадгун ГIайшатица сапарал гьарула дагъистанияз гIумру гьабун бугел Россиялъул батIи-битIиял регионазде. Масала, Муфтияталъул хIалтIухъабигун цадахъ гьей щвана Саратовалде, Пензаялде, Самараялде, Ульяновскалде, Оренбургалде, Троицкалде, Челябинскалде ва цогидалги шагьаразде. Гьединго щвана Дагъистаналъул щибаб районалдеги.\n— Гьанже, кигIан бокьанги, буго динияб адабият. Нилъецаго цIаланигицин, лъалеб, бичIчIулеб мацIалда буго гьениб хъварабги. Гьединлъидал гьабсагIаталда гIадамазул тарбиячилъун, хасго гIун бачIунеб гIелалъул, Интернет лъугьиндал, нижеда, Муфтияталъул хIалтIухъабазда, лъикIаблъун бихьана рухIияб тарбиялде кIвар дагьаб цIикIкIун кьезе. Гурони, гIолилазда гьоркьоб гIемерлъулеб буго чороклъи. Хвасарлъи гIицIго исламалъулъ буго, — ян ракIунтун бицана ГIайшатица.\nГьелъул ракIбохула, Россиялдаго рикьун-рикъ ругел ракьцоязухъе щведал. Гьелъ бицана кинаб адаб-хIурматалда жидеда дандчIвай гьабулебали. Бихьулеб буго гьединал дандчIваязухъ гьел гIашикъ рукIунел ругеблъиян бицана ГIайшатица.\nГьединго ГIайшатил рахIатхве-забулеб буго гIолилазул гьанжесел ригьнацаги.\n— УргъичIого, ригьнал гьаризе гIедегIулел руго цо-цо гIолилал. «Интернаталъул рокьиялъ» гIуцIарал хъизамал щулиял рукIунаро. Гьезда жеги бичIчIулеб гьечIо цоцазда тIад бугеб жавабчилъи. Гьединлъдал нижеца хIаракат бахъула гьеб рахъалдеги кIвар кьезе, — ян абуна гьелъ гара-чIвариялъул ахиралда.\nМиллаталъул маданияталъулгун бухьен\nГьеб бухьен букIин бицунеб буго Муфтияталда бугеб музеялъги. Гьенире жанире лъугьиндал, цебе бачIуна магIарул гъансито, гьале 120 соналъ цебе лъимер жинда бущун букIараб кини. Гьале гьанибехун тIолабго хъизан жанисан кваналеб букIараб хIерчч. Гьале саргъасал, гьанибехун чанго батIияб тайпаялъул гIучIалтIан, давагьинал, салмагал, халичаби.\nГьале доб хвезе, лъугIизе рес гьечIеб наслабазул щулияб бухьен. Гьеб бухьен Дагъистаналъул руччабазулъ даим чIаго хутIиялъе ва гьезги хадусел наслабазе цIуниялъе цIакъго баракатаб хIалтIи гьабулеб буго ГIайшат НурмухIамадовалъул нухмалъиялда гъоркь Дагъистаналъул Муфтияталъул дагIваталъул отделалъул хIалтIухъабаз.\nМагIарул руччабазде ГIайшатил хитIаб\nМагIарул мацIалъ, бацIцIадаб ракIалъ гьабулеб буго нужеде хитIаб. Баркула, дир яцал, тIоцебесеб иргаялда, тIаде щолеб бугеб Къурбаналъул гIид.\nДир гьари магIарул руччабазде — рукIа Дагъистаналъего, тIолгодунялалъего мисалияллъун, гIамал берциналлъун. Нуж рукIа лъикIал улбуллъун, гурхIарал яцаллъун, мутIигIал лъудбилъун, унго-унгоял бусурбабилъун. ГIицIго гьеб мехалда рукIина нуж кIиябго рокъор талихIаллъунги.\nСвине тоге хъизамалъул гъасда бакараб цIа. Гьеб цIадул хинлъи бараб буго нужеда, нужер мутIигIлъи- мукIурлъиялда, бихьиназул нужеца гьабулеб адабалда. ГIедегIуге хъизан биххизе. Лъималазул талихIаб букIинеселъе гIоло, бажарарабгIан заманалда бачче гIумруялъул бакIаб гьир. Гьелъухъ сайгъатлъун нужее букIине буго лъималазул талихIаб гьими. Гьелъулъ гурищ нужерги талихI бугеб. ГIиси-бикъинаб жоги гIочIода чIван, гьеб гьайбатаб талихIалде мугъ рехизе гIедегIуге нуж.\nГIайшатил дарсалги цIалулаго…\nГьалеха ахиралде щвана ГIайшат НурмухIамадовалъулгун гара-чIвари. Бихьулищха, гьелъул букIун буго кучIдул гьаризе махщелги — къватIибе биччан буго кIиго тIехь. Биччазе хIадур гьабулеб буго жеги кIиго тIехь.\nДица регулел руго гьелъ дие кьураб тIохьол тIанчал. Ва гьениб хъвараб цIалулелъул, ургъизе тIамулей йиго жеги дидаго рагьизе, ричIчIизе кIвечIел гIумруялъул балъголъабазда тIад…\nШамай Хъазанбиева ("ХIакъикъат" казият)


КЪЕЦАЛ Х1АЛУЦАРАЛ РУК1АНА. - 11 Апреля 2016 - Хунзахская Газета "Сельский труженик, Росдал захIматчи"\nЧетверг, 26.04.2018, 00:37 | RSS | Приветствую Вас Гость\nГлавная » 2016 » Апрель » 11 » КЪЕЦАЛ Х1АЛУЦАРАЛ РУК1АНА.\nКЪЕЦАЛ Х1АЛУЦАРАЛ РУК1АНА.\nГьал къоязда Расул Х1амзатовасул ц1аралда бугеб спортивияб комплексалда т1обит1ана нилъер районалъул педагогикиял х1алт1ухъабазул спартакиада. Гьелъул мурадлъун бук1ана районалъул педагогазул физкультураялде ва спорталде рокьи бижизаби, сахаб г1умруялде гьел жалго ва гьез куцалеб г1ел буссинаби.\nСпартакиада рагьиялъул х1урматияб данделъиялде рач1ун рук1ана райадминистрациялъул бет1ер Саг1ид Юсупов, гьесул заместитель Шамил Г1аммаев, районалъул спорталъул ветеранал.\nК1алъазе вахъарав Саг1ид Камиловичас баркана киналго спартакиадаялъул г1ахьалчаг1азда к1вар бугеб данделъи ва гьезие киназего гьарана рак1 ч1арал бергьенлъаби.\nСпартакиада унеб бук1ана гьал хадур рехсарал спорталъул тайпабазда гьоркьор:\nГиря рехи, бихьинал ва руччаби 60 ва 100 метраялда рекери, кьвагьдей, теннис х1ай, волейбол х1ай, шахматал, шашкаби х1ай, канат ц1ай.\nХ1алуцарал къецаздаса хадуб жиде-жидер тайпабазда бергьана:\nГиря рехун т1оцебесеб бак1алде вач1ана Г1орут1аса Г. Саг1идов, 2-леб бак1алде Хунзахский интернаталдаса Ш. Х1усенов, 3-леб бак1алде Гьамущиса Г1абдулхаликъов.\nБихьиназда гьоркьоб 100 метраялда рекерун т1оцебесеб бак1 босана Хунзахский интернаталдаса Ш. Х1усеновас, к1иабилеб бак1 Гьамущиса Х1ажимурадовас, 3-леб бак1 Хьиндахъа К. Мансуровас.\nРуччабазда гьоркьоб 60 метраялда рекерун т1оцебесеб бак1 Гьац1алухъа Г1абдулмуъминовалъ, 2-леб бак1 Гьац1алухъа У. Мух1амадовалъ, лъабабилеб бак1 Гьамущиса Мух1амадовалъ.\nКьвагьдеялъул конкурсалда руччабазда гьоркьоб т1оцебебсеб бак1 щвана Ц1ада ясли-ахалдаса М. Патах1овалъе, 2-леб бак1 Г1ахьалч1иса А. Х1усеновалъе, 3-леб бак1 Гьамущиса Н. Мух1амадовалъе.\nБихьиназда гьоркьоб 1-себ бак1 босана Хунзахский интернаталдаса М. Мух1амадиновас, 2-леб бак1 Гьахьалч1иса Дайитбеговас, 3-леб бак1 Гьамущиса Т. Аминовас.\nТеннис х1аялда руччабазда гьоркьоб т1оцебесеб бак1 босана Шотодаса П. Исмаг1иловалъ,2-леб бак1 Ц1ада ясли-ахалдаса П. Гъайирбековалъ, 3-леб бак1 Гьац1алухъа П. Мух1амадовалъ.\nБихьиназда гьоркьоб т1оцебесеб бак1 босана Гьоц1алъа М. Г1абдулх1алимовас, 2-леб бак1 Ц1ада байбихьул школалдаса Г. Мух1амадовас, 3-леб бак1 Г1ахьалч1иса Д. Мух1амадовас.\nВолейбол х1ан руччабазда гьоркьоб т1оцебесеб бак1 ккуна Т1ануси гьоркьохъеб школалъул командаялъ, 2- леб бак1 Гьац1алухъ аслияб школалъ, 3-леб бак1 Г1ахьалч1и гьоркьохъеб школалъ.\nБихьиназда гьоркьоб волейбол х1ан 1-себ бак1 босана Гьамущи гьоркьохъеб школалъул командаялъ, 2-леб бак1 Хунзахский интернаталъул командаялъ, 3-леб Г1орут1а гьоркьохъеб школалъ.\nШахматал х1ан т1оцебесеб бак1 ккуна Харахьиса М. Давудовас, 2-леб бак1 Хунзахъа И. Исмаг1иловас, 3-леб бак1 Ц1адаса А. Шахшаевас.\nШашкаби х1ан т1оцебесеб бак1 босана Гьац1алухъ аслияб школалдаса Г. Акилаевалъ, 2-леб бак1 Харахьи гьоркьохъеб школалдаса Н. Х1адисовалъ ва Хунзахъ № 2 гьоркьохъеб школалдаса Ш. Локаловалъ, 3-леб бак1 Гьамущи гьоркьохъеб школалдаса Л. Нурмух1амадовалъ.\nКанат ц1ан ясазда гьоркьоб т1оцебесеб бак1 босана Г1орут1а гьоркьохъеб школалъул командаялъ, 2-леб бак1 Гьац1алухъ аслияб школалъул командаялъ, 3-леб бак1 Хьиндахъ гьоркьохъеб школалъул командаялъ.\nКиналго г1ахьалчаг1азда баркула щварал бергьенлъаби. Хадубккунги гьабулебщиналъулъ бит1 ккаги, нужее.


Стальское росдал имамасул къисмат баянлъизехъин буго\n15 маялъул сардилъ Буйнакск мухъалда батун буго жаназа жаниб бугеб бухIараб автомобиль. ЦIех-рехчагIаз жеги мухIканго чIезабун гьечIо гьев хварав чи щивали, амма «Эркенлъи» радиоялъухъе щварал баяназда рекъон, гьев кколев рагIула Гъизилюрт мухъалъул Стальское росдал имам.\nГъизилюрт мухъалъул Стальское родал мажгиталда имамлъун вукIарав Шамиль мухъалъул ТIелекьа ГIалибегов ГIумарасахIаб рузман къоялъ тIагIун вуго. Гьесул цIех-рех гьабизе бахъараб гIагаралъиялда лъан буго Гъизилюталда ва Буйнакскалда гьоркьоб цо бакIалда тIагIарасулалда релълъараб бухIараб автомобиль батун бугилан. Гьенив жанив вугев хварав чиги ГIумарасхIаб вугин чIезабун бугила гьезилан бицана «Эркенлъи» радиоялъе Стальское росулъ гьев имамасул мадугьалихъ йигей ГIайшатица.\nГIайшат: «Сон къалъудаго бицунеб букIана гьев тIагIун вугилан, гьев валагьулев вукIун вугоха гIагарлъиялъ. Гьедин нолъ 10-11 тIубараб гIадаб мехалда чIван ватун вугин гьевилан абунаха. РечIчIун жогуйищин чIван вугевилан цIехараб мехалда гьелъие жаваб щвечIоха, амма автомобиль жанисан бухIун бугин бицана дида. Гьев Гъизилюрталдаса росулъе вачIине вукIун рагIула, гьенив нухдасан тIагIун вуго».\n40 сон барав ГIалибегов ГIумарасхIаб вагьабиязул рахъккурав чи вукIиналъ ТIелекь росулъа нахъе къотIун вукIанин, гьелдаса хадуб Стальскиялда имамлъи гьабизе лъугьанин гьевилан бицана «Эркенлъи» радиоялъе тIелкьадерил жамагIаталъул вакилзабаз. Гьез бицана ГIумарасхIаб Имарав Кавказалъул бетIер гьебго ТIелекьа Кебеков ГIалиасхIабил кваранаб квергIадав чи вукIанила, гьез чанги чиясе заралги гьабунила , гьединлъидал цо лъица букIаниги рецIел босун чIван ватизе вугин гьевилан.\nСтальскиялдаса ГIайшатица гьединго бицана жидер росулъ вагьабияздаги вагьабиялгурезда гьоркьобги дандеккунгутIиял камуларилан. Гьеб росулъ кIиго гурони рузман балеб мажгит гьечIолъиялъ, вагьабиязул имамзабазда хадур рилълъине бокьичIого вагьабиялгурелщинал цойги росулъе унила рузман базейилан.\nГIайшат: «Нижер гьаниса гIебеде гIемерисел вагьабиял ругин абулаха. Росулъ кIиго кIудияб мажгитги буго, гьедиб цоялъуб имамлъи чIварав ГIумарасхIабица гьабулеб букIана, цойгидалъуб имамлъун гьесул вацгIалги вукIана. Гьезда нахъа рилълъине бокьичIел киналго аскIоб бугеб росулъе уна рузман базе. Гьел имамзабазда хадур рилълъунел унел ратилана гьанир мажгиталде».\nДагъистаналъул цIех-рехалъул идарабаз гьев бухIараб автомобилалъув батараб жаназа лъилали чIезабун гьечIо. ГIагарлъиялдаги лъарав ватани, гьесулалда релълъарав автомобильги бугони гьев чи ГIалибегов ГIумарасхIаб вукIинеги бегьулин бицана «Эркенлъи» радиоялъе Дагъистаналъул цIех-рехалъул идараялъул хIалтIухъан Темирбегов Расулица. Хасал экспертизабиги, цIех-рехги гьабун бахъинчIого гьев хварав чи щивали чIезабун бажаруларин абуна Темирбеговас. Гьесул рагIабазда рекъон гьев чи цин чанго гуллаги речIчIун чIван вуго, хадуб автомобилалда цIаги гъун буго.\nИсана соналда жанив гьев ккола Дагъистаналда чIварав кIиабилев имам. Март моцIалда Гъизилюрт мухъалъул Нечаевка росдал имамги чIван вукIана щалали лъаларел чагIаз.


Адвокат Расул Къадиев: "Дагъистаналда я оппозиция, я политикияб диалог гьечIо".\nЭкспертаз рикIкIунеб буго Рамзан Къадировас оппозициялда хурхун абурал рагIабазул рахъ кколин Шималияб Кавказалъул гIемерисеб халкъалъ\nАраб анкьидаса нахъе Россиялъул информалатазда ва блогосфераяда унеб буго Чачан республикаялъул нухмалъулев Рамзан Къадировас ва гьесул сверухълъиялъ оппозициялда хурхун гьабураб лъазабиялда тIасан бахIсал.\nКинабго бугеб оппозициялде бербалагьи бугеб Дагъистаналда? БитIараб бугищ киса-кибего Шималияб Кавказалда билълъанхъараб политикияб культураялъе хасиятаб бугин оппозициялде кьварараб бербалагьи абураб пикру? Гьел суалазда тIасан цIех-рех гьабуна нижер мухбир Абакаров Рамазаница.\nТIоцебе ракIалде щвезабилин, щибха абураб Чачаназул нухмалъулев Рамзан Къадировас оппозициялда хурхун. 12 январалда журналистазулгун данделъиялда гьес абуна, системаялда жаниб гьечIеб оппозициялъул вакилзаби кколин халкъалъул тушбаби ва хиянатчагIи, гьезул ишазухъ гьел бищун кьварараб тамихIалде цIазе кколин гьелилан.\nГьесие жавабалъе Красноярскиялдаса депутат Константин Сенченкоца абуна живго Къадиров вугин Россиялъул багьадур гурев, Россиялъул рогьлъун. Амма хадубккун депутатас тIасалъугьаян гьарана. Гьелдаса нахъе информалатазда аслияб суал лъугьун буго Къадировасулгун оппозициялъул гьоркьорлъаби.\nЦо-цо информалатазда рикIкIунеб буго, Шималияб Кавказалда оппозиция букIине бегьуларин, гьениб билълъанхъараб политикияб культураялъе чияраб жо бугин гьеб.\nКинабха бугеб Дагъистаналда гьелде бербалагьи, кинаб къимат кьолеб дагъистанияз Чачаназул нухмалъулесул рагIабазе абун цIехана нижеца чанго экспертасда. Гьезул гIемерисез рикIкIунеб буго, оппозиция абураб рагIи Шималияб Кавказалда дагьаб батIаго бичIчIулин.\nХутIараб Россиялда оппозиция альтернативияб политикияб къуват хIисабалда къабул гьабулеб батани, Кавказалда гьеб гIемерисеб мехалъ пачалихъалда данде чIараб, ялъуни цо хасав политикасда данде чIараб къуватлъун рикIкIунин.\nАдвокат Расул Къадиевасул пикруялда рекъон, Дагъистаналда я оппозиция гьечIо, ялъуни батIи-батIиял политикиял къуватазда гьоркьоб политикияб диалог гьечIо.\nРасул Къадиев: «Нилъер буго гIадатияб, Машрикъалъулаб жамгIият. Гьединаб жамгIияталда оппозиция букIунаро. Парламенталда ругел партиязул цонигияб кколаро оппозиция. Гьенир гьечIезциа абулеб буго жал оппозиция гурилан.\nГьедин лъазабулеб букIана сентябрь моцIалъ Буйнакскиялъул шагьаралъул мажлисалде рищиязда бергьараб «Россиялъул ветеранал» абураб партиялъги.\nГьезда «оппозиция» абураб рагIуда гъоркь цо щибалиго квешаб жо бичIчIулеб буго. ТIалъиялда данде щивниги чи вугони, гьес абулеб буго жив хасав чиясда данде вугин, гьесул бакI жинца кквезе кколин, амма гьес гьабулеб мекъи бугин, жинца гьадин гьабулеб бугин хасаб программа кьоларо.\nГьединлъидал, нилъер гьечIо я политикияб диалог, ялъуни оппозиция абураб бичIчIи». Къадиевасул пикруялда рекъон, гьединаб бичIчIи батизе ккола Рамзан Къадировасул ва гьесул сверухълъиялъул.\nДагъистаналъул ЖамгIияб палатаялъул вакил, Шамил Хадулаевасул пикруялда рекъон, Дагъистаналда оппоциялъул къадру гIодобегIанаб буго, гьаниб гьелъул рахъ кколаро.\nШамил Хадулаев: «Дагъистаналда ва Шималияб Кавказалда оппозициялъул рахъ кколел чагIи дагь руго, щайгурелъул гьез кьолеб щибниги лъикIаб жо гьечIо, гьадинго ахIвал-хIал хIалуцинаби гурони. Улкаялъул жанисеб политикаялдаса разигьечIолъи загьир гьабулел чагIи тIадеялдаса тIаде цIикIкIаниги, гьел оппозициялда хадур унел гьечIо.\nАмма Къадировасухъего, оппозия тамихIалде цIазе ккола абурараб пикруялъул чагIи Чачаналда данде ккун Дагъистаналда цIакъго дагьал руго».\nОппозициялде бербалагьи Шималияб Кавказалда ва хасго Дагъистаналда батIи-батIияб бугоян рикIкIунеб буго политолог Ханжан Къурбановас. ГIемерисеб мехалъ гьездехун рокьукъаб бербалагьи бугилан абизе бегьула. ТIалъиялдаса разилъи гьечIолъи загьир гьабулел гIадамал цIикIкIунел руго, амма гьел оппозицияги тIаса бищулеб гьечIоян рикIкIунеб буго Къурбановас.\nЩайгурелъул, гьез халкъалъухъе кьолеб гьечIо жидеца гьабги гьабги гьабизе бугилан абураб программа. Гьезул хIалтIи батIи-батIиял данделъабазда республикаялъул бетIер какиялдалъун лъугIулеб буго.\nДагъистаналда оппозиция бугониги, гьезда хадуб халкъ иналда жив божуларо, гIагараб заманалда гьабсагIаталда бугеб политикияб системаялъе альтернатива кьолеб политикияб къуват бакки щакаб жо бугилан абуна гьес.


7 меседил ва 4 гIарцул медаль | Спорт | Киназего гIаммаб Россия\n26-28 январалда Красноярскалда тIобитIана эркенаб гугариялъул рахъалъ Гран-при «Иван Ярыгин» абураб халкъазда гьоркьосеб турнир. Дагъистаналъул командаялъе гьениб щвана тIоцебесеб бакI ва батIи-батIиял даражабазул 11 медаль, — ян хъвалеб буго ХIакъикъаталда.\nТурнир тIобитIулеб ахирисеб къоялъ ункъабго финалалда тIоцересел бакIал кквезе ресал ругел гугарухъаби рукIана бищунго къуватал. Гьединаб мехалда гугариялъухъ балагьаразе бокьула цIиял цIарал лъазе, дагьал загIипал гугарухъабазул рахъкквезе. Масала, гьедин букIана 2014 соналда, доб мехалъ гIемерисезда жеги лъаларев, ГIабдулрашид Садулаев Красноярскалда чемпионлъун вахъиндал ва хадув гьев дунялалдаго машгьуравлъун лъугьиндал. Амма гьеб къоялъ кинабго букIана цебеккунго хIадурараб сценариялда рекъон гIадин. Гьевго Садулаев, тIоцебесеб бакI кквезе рес бугев гугарухъанасул даражаялда, 6:0 хIисабгун бергьана Кабардино-Балкариялдаса Анзор Уришевасдаса. Финалалде вахъинегIан Дагъистаналъул командаялъул цевехъан кIиго дандчIваялда 10:0 хIисабгун бергьана ва гьесул финалияб гугариялъухъ балагьун бихьулеб букIана цIияб — 92 кг цIайиялда гугаризе гьесие кинабгIаги квалквал гьечIеблъи.\nЦевехъанасул бакI кквезе букIиналде ругьунлъун вуго Аланиялдаса Хетаг Цаболовги. 74 кг цIайиялда гьесде вахарав гугарухъан Россиялда гьабсагIат гьечIо. ЦIияб — 79 кг цIайиялде дагъистанияв АхIмад ХIажимухIамадов индал, 2017 соналъул дунялалъул чемпионаталъул финалистасул аслиял дандияллъун рикIкIине бегьула Хетагил ракьцоял. АсатIиназул бетIерлъи гьоркьоб къотIизабизе гьеб къоялъ хIалбихьун букIана 70 кг цIайиялда Россиялъул чемпион МухIамадхIабиб КъадимухIамадовасги, амма тIасарищиялъе букIараб дандчIваялда махIачхъалаялъулав 3:5 хIисабгун къуна Кахабер Хубежтыдаса. Гьевин абуни бащдаб финалалда 0:5 хIисабгун къуна Заурбег Сидакъовасдаса. АсатIиназул кIиабилеб дандечIей букIана, 3:1 хIисабгун Цаболов бергьараб финалияб къеркьеялда.


Рихьизе рокьула лъикIал гIадамал » Официальный сайт газеты «ХIакъикъат» («Истина»)\nГлавная » Горянка - МагIарулай » Рихьизе рокьула лъикIал гIадамал\nРихьизе рокьула лъикIал гIадамал\nДобавил(а): istina от 7-10-2016, 11:32\nЦебегоялдаса бокьун букIана СагIадатилгун лъай-хъвай гьабизе. Гьей ккола дир классцояв, мунагьал чураяв ХIажил яс. Цо къоялъ кIалъан ячIарай СагIадатил эбел Асиятица дун гьоболлъухъе ахIана. Гьел рукIана, Ростовалдаса бергьенлъиги босун, лъабабилеб нухалда боксалъул рахъалъ Россиялъул чемпионкалъунги яхъун, СагIадат Дагъистаналде ячIарал къоял. Дица цеечIезаюлей йикIана, суратаздаго гIадай, спортсменка СагIадат. Амма гьей ятана тIубанго батIияй - дагьайги берцинай, хIеренаб каламалъул, гьурмада сабураб дангъва чIвазабулеб гьимиялъул яс. РекIелъе цо кинабалиго чIухIиги бачIана дир, чIухIиялдаго цадахъ, кидаго гIадин, магIуги бачIана - жакъа ясалъул бергьенлъабиги тIанусдерил рохелги бихьизе эмен чIаго вукIараванийилан кколеб букIана. СагIадатица дун тIамуна тIатIала юссун инсул бицине. Гьесул цIар бахъарабго кенчIолел гьелъул бераз бицунеб букIана инсуде букIараб кIудияб рокьул. Гъира-шавкъалда бицунеб росуцоялъул хабаралъ дун пана гьаюн йикIана, ва ботIролъеги рачIунел рукIана гвангъарал, рохарал пикраби. Унго-унгоги гьитIинабго дир росулъ ругелщинал машгьурал гIадамал. Гьезул щивасул буго жиндирго цIва, цIваялъулги буго жиндирго борхалъи. Буго цохIо жийго бетIергьанаб цIва СагIадатилги. Бергьенлъиялъул куркьбаздаги рекIун, гьей йоржуней йиго жиндирго цIваялъул борхалъуде. КIудияб хIасратгун ва таваккалгун. Асиятица бицана я жиндие, я ХIажие бокьун букIинчIила ясалъ спорталъулаб нух тIаса бищизе. ДГУялъул культураялъул факультеталде лъугьуней СагIадатие битIккечIо. Ва гьей яхъана ДГПУялъул психологиялъул факультеталъул студенткалъун. Гьениб байбихьана СагIадатил цIваялъ жиндирго роржен. Гьелъ бокс тIаса бищиялдасаги рази рукIинчIо ХIажиги Асиятги. Асиятица елъулаго бицана жинца ясалда, къун рокъое ячIани, тIокIалъ тренировкабазде йиччаларин лъазабулаанила. СагIадатицаги абуна, тIоцебе битIккечIеб мехалъ, дагьабги гъира кканила тренировкабазде инейилан. СагIадатил бергьенлъабазул гIемер хъвана газетазда. Бокьун гьечIо такрарлъизе. Бицине бокьун буго СагIадат-магIарулалъул, росуцоялъул хIакъалъулъ. Хасго боксерал-ясал церечIезарула бихьиназда релълъараллъун, залималлъун, мутIигIлъи-мукIурлъи щиб жояли лъалареллъун, ччорбалъанги риццаталлъун. Амма гьеб пикру мекъаб букIин бичIчIана, СагIадат йихьидал. Дида гьей цIарлъуралдаги релълъун йихьана. КIудияй СагIадат кколаан гьитIинай СагIадатил инсул кIудияй эбел. Гьелъул цIаралда бухьараб дирго лъимерлъудал кепаб лъугьа-бахъинги ракIалде щвана. КIудияй СагIаца зама-заманалдасан мугь бикьулаан росулъ. Гьеб къоялъги СагIал могьоде хьулги лъун рукIана, эбел-эменги шагьаралде ун, нижго хутIарал дунги кIиявго вацги. ЦIакъгойищ ракъун рукIаралали, гьелда лъалареб хIалалъ, ниж лъабалго батIа-батIаго ана, мугь базе гъудрулги росун. Ниж цIакъго рохун рукIана, гьелда лъачIиланги абун. Амма гьелъ лъачIеб ххвел гьабун букIун бугоха. КIиго къоялъгIаги гIуна нижее мугь. СагIал цIар кьурай СагIадатги ятана гIаданлъиги бугей, гIадамалги рокьулей яс. КIодолги бицун релъизаруна дица СагIадатида бергьенлъи баркизе рачIарал гьелъул гIагарлъиялъул ясал. Тренировкабазда свакарай СагIадатги урхъун йикIун йиго нижер аваданаб горсвериялъухъ. Гьелъги бицана нижее жиндирго гьудул-гьалмагълъиялъул, спорталъул, спортсменазул. РикIкIадаб Москваялда гьей урхъун йикIуна Дагъистаналъухъ, гIагараб росдахъ, росдал гIадамазухъ, Шагьрудинилги, МухIулги, академик Шамилилги, Афгъаназул рагъул бахIарчи Шамил ГIалихановасул цIвабзазда аскIоб бугеб гьанжего гьанже кунчIун бачIараб жиндирго цIваялъухъги. ТIануси росу машгьураб буго волейболистаздалъун. Дунялалдаго цохIо гьениб батила волейболалъул таргIие бараб памятникги. Руго ТIанусиса эркенаб гугариялъул рахъалъ дунялалъул чемпионги правилаби гьечIеб рагъул кунчIун бачIунеб бугеб цIваги. ТIанусдерил спортивияб тарихалъул тIехьалда цIияб гьумер рагьана нижер СагIадатицаги. КунчIана, гвангъана гьелъулги цIва. ГьабсагIаталда СагIадатица гIумру гьабулеб буго Москваялда. ЦIалулейги йиго Москваялъул педуниверситеталда, магистратураялда. Гьей хIадурлъулей йиго кватIичIого Болгариялда тIобитIизе бугеб боксалъул рахъалъ Европаялъул чемпионаталде. Нух битIаги дуе, СагIадат, дурго цIваялъул борхалъуде йоржине.\nАвтор: Гьумер хIадур гьабуна Шамай Хъазанбиевалъ.\nГазета №: 40, от 7. 10. 2016 Месяц выхода номера газеты. Например января Год выхода номера газеты. Например 2012г.\n5 декабрь - шагIир гьаюраб къоБецIлъиялдаса канлъуде тIамураб галиЭбелалъул сабруЭбелалъул сабруМалъараб гьабуни, мекъса кколарел


Исламалъул бищун хIурматиял сардазул цояб ккола Авараг (св.т.гI.в.) Маккаялдаса Иерусалималде ва гьегисан зодове вачиналъул, ай Исраалъул ва МигIражалъул сордо. Лъеберго асхIабас бицана гьеб сордоялъул лъугьа-бахъиназул хIакъалъулъ МухIаммад Аварагасдасан (св.т.гI.в.) рагIараб. Рехселин гьезул бищун ритIухъаблъун рикIкIунеб имам Муслимица бицараб.\n"МухIаммадил (св.т.гI.в.) букIана макьида восулеб гIадаб хIал, циндаго битIахъе гьесда тIад зобалазда лъугьана жинда жанисан гьесухъе Аллагьасул Джабраил, Исрафил ва Микаил малаикзаби рештIараб канлъиялъул горсвери. Джабраилица гьесда абуна ТIадегIанав Аллагьас жал ритIанила Жиндихъе Авараг (св.т.гI.в.) вачине. Хадув гьез МухIаммад (св.т.гI.в.) вачана Зам-замалъул ицухъе, гьениб керенги рагьун гьесул ракI чурана ва гьелда жаниб лъуна тIолабго гIакъиллъи ва лъай. Хадуб гьез гьесда аскIобе Алжаналдаса бачун бачIана куркьби ругеб Буракъ. Авараг (св.т.гI.в.) гьелда рекIараб мехалда гьел рахъана Макка шагьаралъул масжидул ХIарамалдаса Иерусалималъул Мукъаддас абулеб Аллагьасул рокъоре. Буракъ цебесеб хIетIе чIаралъуб нахъиябги лъун бер щолелъулеб хIетIе щоледухъ цIакъ хехго унеб букIана.\nНухда Джабраилица (гI.с.) нилъер Аварагасул (св.гI.в.) лъай-хъвай гьабулеб букIана цересел Аллагьасул Расулал ритIун рукIарал бакIазулгун ва МухIаммадица (с.гI.в.) гьезие рецц - бакъ гьабун, гьезул адаб гьабун гьел бакIазда какал ралел рукIана. Иерусалим шагьаралъул Байтул Мукъаддас мажгиталда гьезда хIурматалда дандчIвай гьабуна цересел Аварагзабаз (гI.-м.с.). Гьез рухьаралъуб Буракъги бухьун мажгиталда кIиго ракагIаталъул как бана. Хадуб киналго аварагзабаз (гI.-м.с.) цадахъ жамагIат гьабун как бана, нилъер МухIаммад Аварагас (св.т.гI.в.) имамлъиги гьабун. Гьелдаса хадуб Джабраилица гьесда цебе ккуна 2 стакан - цояб чагъиралъул, цогидаб рахьдал. МухIаммадица (св.т.гI.в.) тIаса бищана рахь ва Джабраилица абуна: "Дуца тIаса бищана Исламалъул унго-унгояб рацIалъи". - ян.\nГьелдаса хадуб зобалаздаса гъоркье биччан бачIана мали - МигIраж. Гьелдасан рахана зобалазде МухIаммадги (св.т.гI.в.) Джабраилги (гI.с.). ТIоцебесеб зодоре щвараб мехалда Джабраилица кIутIана. Гьенисан гьикъана "Щив?" - ан. "Дун", - вугилан абуна Джабраилица (гI.с.). "Дуда цадахъ РасулуЛлагьищ?". "У" - ян жаваб гьабуна Джабраилица (гI.с.), хадуб гьезие зоб рагьана. Гьебго такрарлъана анкьабго зобалъул гIорхъиялда. Ва щибалъуб хIурматалда МухIаммад аварасда (св.гI.в.) дандчIвай гьабулеб букIана батIи-батIиял Аварагзабаз: тIоцебеселда - Адамица (гI.с.), кIиабилелда - ГIисаца ва Закаряца (гI.-ма с.), лъабабилелда - Юсуфица (гI.с.), ункъабилелда - Идрисица (гI.с.), щуабилелда - Гьаруница (гI.с.), анлъабилелда - Мусаца (гI.с.). Анкьабилеб зодов гьезда Байтул МагIмуралде (КагIбаялда данд битIун зодоб бугеб щибаб къоялъ 70 азарго малаикас тIаваф гьабулеб бакI) мугъги чIван ватана Ибрагьим авараг (гI.с.). Гьелдаса хадуб гьезда батана жиндир тIамхал чIахIияб, жалги пилалъул гIундузда релъараб ва пихъ хъабаялда релълъараб Сидратул Мунтагьа абулеб гъветI. Аллагьасул амруялдалъун гъотIол лъугьана гIажаиблъизарулеб сифат-сурат.\nГьелдаса хадув нилъер Авараг (св.гI.в.) живго цохIо цеве чIана Аллагьасда ва гIенеккана Гьесул тIалабазухъ. Цинги МухIаммадил (св.т.гI.в.) умматалъул гIадамазда щибаб къоялъ 50 как базе тIадаблъун гьабуна Аллагьасул амруялдалъун. Гьеб амругун тIад вуссунев Расулуллагь (св.т.гI.в.) данд чIвана - "Дур умматалъухъа бажаризе гьечIо гьеб тIаде боси тIубазабун, Аллагьасда гьаре каказул къадар гIодобе ккезабе", - ян абурав Муса (гI.с.). Гьединаб къагIидаялъ Авараг (св.т.гI.в.) нахъ вуссунев вукIана Аллагьас щибаб къоялъ разе кколел каказул къадар щугоялде щвезегIан гIодоре ккезаризегIан, амма абуна Жиндирго рахIмуялдалъун Аллагьас гьезул щибаб анцIгоялда бащад гьабунилан. ТАВБУ\nАшгьаду ан лаилагьа иллалагьу - дица нугIлъи гьабула ракI чIчIун, якъинго дида лъан, дица бицуна гьабизе ккун жиндие лагълъи гьабулеб жо гьечIо, Аллагь гурого, жив вати цевегосев, жив нахъе хутIулев, жинца щибниги жоялдехун релъенлъи гьабуларев, жив жиндаго чIарав, щибниги жоялде хIажалъуларев, жив цогояв, жиндехун гIахьаллъи гьабулеб щибго жо гьечIев, щибаб жоялде жиндир хIал кIолев, жиндие щибаб жо бокьулев, ай лъугьунебщинаб лъикIабщинабги квешабщинабги жинца лъугьине биччан толев, гьукъизеги кIолаго, жинда щибаб жо лъалев, жив чIагояв, жинда кинабго жо бихьулев, хIарп гьечIого, гьаракь гьечIого жив кIалъалев.\nВа ашгьаду - жеги дица нугIлъи гьабула ракI чIун якъинго дида лъан дица бицуна.\nАнна МухIаммадан - хIакъго МухIаммад - расулулагьи Аллагьасул авараг вуго абун халкъалъе дин малъизе тIехьги кьун витIарав жив витIухъияв, щибго гьереси гьечIев, жив аминияв, щибго хиянатлъи гьечIев, жинда Аллагьас амру гьабурав халкъалъухъе щвезабе абун, бугъараб жо жинца щвезе гьабурав, цониги жо нахъ чIван течIев, пагьму фатIанат жиндие бугев, хъублъи гъабаватлъи жиндилъ гьечIев, Маккаялда вижарав Мадинаялда вукъарав, ГIабдуллагь абурав инсул, Аминат абурай эбелалъул, насаб къурайшиязул, гьумер хъахIав МухIаммад (ссваллагьу тагIала гIалайгьи васалама).\nБусурманаб диналдехун хилиплъи гьабулеб жо Аллагь дир ракIалде ккун батаниги, дир кIалалъ абун батаниги, дир черхалъ гьабун батаниги, гьабулесда тIад рекъон ватаниги дун гьелдаса пашманав вуго БетIергьан.\nДун бусурманаб диналда разияв, дица бусурманаб диналъул ахIкамал къабул гьаруна. Авараг жиндалъун вачIарабщинаб жоялда дица иман лъуна гьеб битIухъеяб, хIакъаб буго абун. Дица гьелда ракIги чIезе гьабуна. Жакъа къоялдаса нахъе щибниги шаргIалда хилипаб жо дица гьабиларо: щибаб хIалалъ кидаго Къуръан хIадисалъ абухъе витIуна, вацIцIадго чIезе дир нийят буго.\nАллагь! Дида тIад бугеб чияр хIакъ батаниги дица дир хIал кIварабгIан хекко тIобитIила БетIергьан.\nЦойги дир хутIараб как гIадинаб, кIал гIадинаб паризаяб гIамал батаниги, гьебги дица хекко бецIун тIубазабила Аллагь!\nЖакъалъизегIан дидаса лъугьараб щибниги мун разияб гьечIеб, шаргIалда рекъолареб, дун муртадлъулеб щибаб жоялдасанги дир тавбу буго БетIергьан, кинабго квешлъиги мунагьги тун дуде вуссарав вуго Аллагь!\nДица Дудасан мунагьал чури тIалаб гьабула. Астагъфируллагь тубту илаллагь варажагIту илаллагь - эхебе чвахулеб гIор эхедехун буссаниги дун гьаб тавбоялдаса вуссинаро БетIергьан! Дуца дир тавбу къабул гьабе Аллагь! Гьеб кквезе дуца дие тавфикъги кье БетIергьан! Дирги дир эбел-инсулги, агьлу авладазулги мунагьал чуре! Кинабго лъикIлъи тIагIаталъе Дуца дие тавфикъги кье БетIергьан! Мун разияб хIалалда, Дуца тIад гьабураб куцалда исламалъул арканал тIоритIизеги Дуца дие тавфикъ кье Аллагь!\nКиналго хIарамал мункаратал жалги тун лъикIаб-щинаб гIамал гьабизеги Дуца тавфикъ кье БетIергьан! КIиябго рукъалъул маслахIатаб лъикIабщинаб жоги Дуца нижее рикъзилъун гьабе Аллагь!\nМунги Дур хIабибги разияб хIалалда хIалтIизеги Дуца нижее хIал кье Аллагь! ЩайтIан къинабизе къуватги кье Аллагь!\nДуца нижер гьабурабги гьабаун мансурлъун гьабичIого къабул гьабун те Аллагь! Ахир хвелги дуца иман бугеб кье БетIергьан! СагIадат шагьадатги насиб гьабун хIуснул хатиматги рикъзилъун гьабе Аллагь! Хунтун хобги гIатIидаб нуралъул цIураб наралдаса гIинцIцIаб кье БетIергьан! Рахъунеб къоялдаги лъикIаб къукъадулъ рахъинеги гьаре Аллагь! МахIшаралъул хIисабги Дуца нижее бигьа гьабе БетIергьан! Къиямасеб къоялъул агьвалаздасаги дуца ниж цIуне Аллагь! Амин! Амин! Амин!\nРабана атина фи ддунья хIасанатан ва филь ахирати хIасанатан вакъина гIазабаннари. АлхIамдулиллагьи раббил гIаламина аллагьума ссвалигIала МухIаммадин ва гIала али МухIаммадин васаллим.\nАмина бирахIматика я архIамаррахIимина валхIамдулиллагьи ррабил гIаламина, субхIана ррабика ррабил гIиззати гIамма ясифуна ва саламунгIалал мурсалина валхIамдулиллагьи ррабил гIаламина.


Танказул «Шамил» колонна » MaгIарухъ - Авар Басмабазул Цолъи\nЧанги тушманасул бетIер чIинтIараб\nАраб анкьалда, ай 2017 соналъул 25 апрелалда, талат къоялъ, РИА «Новости», «Известия», «Коммерсант» гIадал информациялъул алатаз харбал тIиритIизаруна исана лъабабилеб апрелалда Санкт-Петербургалъул метроялъуб теракт гьаби тIаде босун рагIулила «Шамил имамасул батальон» абураб, «Аль-КъагIидагун» рекъараб террористияб къокъаялъ. «Reuters» («Рейтер») абураб, Англиялъул тахшагьар Лондоналда бугеб информациялъул агентствоялъ къватIибе кьун буго тIоцебе гьеб лъазаби. Россиялъул сайтазги, халго гьабичIого, бахъун буго. Щибго кьучI гьечIеб хIай, провокация кколин гьеб ишилан рикIкIунеб буго цо-цо политологаз. Жидерго мекъал мурадал тIуразаризе Шамил имамасул цIаралдасан пайда босизе бокьарал къуватал кидаго рукIана ва жакъаги камун гьечIо.\nШамил имамасул ва Кавказалъул цоги имамзабазул цIарал жакъасел террористазги цоги къокъабазги жидерго хасал, исламалдасаги гIадамазул нухалдасаги рикIкIадал къасдазе гIоло хIалтIизаризе хIаракат бахъулеб буго. Гьеб хIаялда жаниб буго исламалда, гьелда хадубго – кавказиязда, дагъистаниязда ва магIарулазда тункизе, кьаби щвезабизе бокьи. Амма гьединал гъарачагIазул, бидулазул, залимзабазул анищал тIуразе гьечIо, гьезул дунялги ахиратги гIадада хола.\nДагъистаналъул халкъазул батIи-батIиял вакилзабаз хитIабал хъвана, Россиялъул машгьурал информациялъул алатаз аслу ва мухIканлъи гьечIел харбал тIиритIизариялъул бугеб заралалъул бицарал ва гьел сайтаздаса Шамил имамасул цIар квешаб рахъалъ рехсарал информациял нахъе рахъеян.\nТарихчи ва журналист ШагIбан ХIапизовас рикIкIунеб буго гьеб гьересияб хабар тIибитIизаби хIалихьатаб, гIорхъолъа борчIараб хIай, провокация кколилан.\n«ЦIех-рехалъул хIалтIухъабаз абулеб буго исана 3 апрелалда Санкт-Петербургалда теракт гьабурал хъачагъал Гьоркьохъеб Азиялдаса ругилан. Амма гьеб такъсиралъул цIех-рех гьабун бахъун гьечIо ва диваналъ хIукму къотIичIо. Гьоркьохъеб Азиялдаса хъачагъаз гьеб вахIшилъи гьабун батаниги, гьел лъай мукъсанал ва мухьдахъ рукIа-рахъиналъул хIалтIаби гьаризе рачIарал азиялъулазда Шамил имам лъалин абураб жоялда божуларо. Хъубаб ва нахъегIанаб гьеб теракт гьабурал такъсирчагIазулгун кинабгIаги гьоркьоблъи гьечIо магIарулазул, дагъистаниязул ва Шамил имамасул хIурмат гьабулелщиназул. Гьаб информациялъулаб хIаялъе жаваб кьезе ккола, гьеб ургъаразул заралиял мурадал тIурачIого рукIине», - ян абуна ШагIбан ХIапизовас.\nИсана Шамил имам гьавуралдаса 220 сон тIубала. Шамил имам вуго магIарулазул, кавказиязул Миллияв БахIарчи. Гьесул цIар цIунун рагIи абуларев чи унго-унгояв кавказиявлъун рикIкIине бегьуларо. Шамил имамас гIадаб гIакъуба исламалъе ва Кавказалъе гIоло лъицаниги хIехьечIо. Кавказалъе гIоло щвана гьесда анцI-анцI ругъун. Гьел лъугьана Кавказалъулго ругъналлъун. Мех-мехалда унтула гьел, ссудула.\n«Марксица къимат кьурав кьалул цевехъанасде кьучI билараб пероялъ гьагал чIорал рехана», - абун хъван букIана цебесеб гIасруялъул бащалъуда ЦIадаса ХIамзатица. КьучIал риларал къалмал дагьлъулел гьечIо дунялалда.\n1999 соналъул августалда халкъазда гьоркьосел хъачагъалгун Дагъистаналда тIаде кIанцIарав Басаевас гьеб гьужумалда «Операция «Имам ГъазимухIаммад»» абун цIар лъуна. Гьебго соналъул сентябралда ЦIияблак районалде гьабураб тIадекIанцIиялда «Имам ХIамзат-бег» абураб цIарги лъун буго хъачагъаз. Амма унго-унгоял гIалимзабаз ва Дагъистаналъул халкъаз гьел гъарачагIи Кавказалъул имамзабазул ирсилаллъун къабул гьаричIо, гьезие гьединаллъун жалго рихьизаризе кигIан бокьаниги. АхIичIого рачIарал хъачагъаз ва питначагIаз биял тIуна ва гьел сабаблъун Дагъистаналъул росаби щущазаруна, рагъулал самолетаз тIаде топалги ран. Басаевасулги ХатIабилги бетIерлъиялда Дагъистаналда тIаде кIанцIараб «Исламияб ракълилаб бригадаялъ» гьединаб, бидулги къварилъабазулги цIураб «рекъел» босун бачIана республикаялде.\nКавказалъул имамзаби ва гьездаго гьоркьов Шамил имам руго дунялго жидеца асир гьарурал, ритIухълъиялъулги, тушманасдехунцин бугеб рахIмуялъулги, гIакъиллъиялъулги, гIелмуялъулги мисалаллъун хутIарал, тIадегIанаб макъамалъул тарихиял хIаракатчагIи.\nКIудияб ВатIанияб рагъул заманалда, дагъистанияз жиде-жидер буголъиялдса садакъаги гьабун, фронталъе кумекалъе танказул коллонаби ва бронепоездал гIуцIизе гIарац кьуна. Гьедин гIуцIараб цо танказул колоннаялда «Шамил» абун машгьурав Кавказалъул имамасул цIар лъун букIана. Гитлерил маргьабазе ахир лъеялъулъ бутIа буго танказул «Шамил» колоннаялъулги.\nТанказул ва магIарул рагъухъанасул (Совет Союзалъул БахIарчи МухIамадзагьид ГIабдулманаповасул) хIакъалъулъ гьадинал мухъал нахъе тана ХIамзатил Расулица:\nСимферополалда буго гIаммаб хоб\nАнкьго гIурусасул, цо аварасул,\nХабада эхетун буго чармил танк,\nЧанги тушманасул бетIер чIинтIараб.\nМармаргьецIоялда хъван руго цIарал,\nЦIадулал васазул нилъер ВатIаналъ;\nЦIализе риччан те гьел гьудулзабаз,\nЦIализе риччан те гьел тушбабаца.\n» Шамил мухъ. Гьолокь\nГьалеха Смиялъ,нилъ гуккулеб ва г1адал гьарулеб къаг1ида,гьединал х1аязул х1асилалдалъун бижула миллияб тушманлъи!


Дунялалъул канлъуца кеп кьоларел гIолилан, гIодор накабиги чIван чIахIиде руссун руго\nRussia -- A drug user injects heroin in the town of Tver, October 3, 2010\nИтни къоялда Дагъистаналъул низамцIунулез МахIачхъалаялда ва Дербенталда тIатинабун буго гIемерал наркотикал гьарулеб ва гьел ричулеб кIиго бакI. Исана Дагъистаналъул наркотиказде данде чIараб идараялъ тIатинабун буго гьединаб 38 бакI. Гьеб идараялъ лъазабулеб буго 2014 соналъ цересел соназде дандеккун Дагъистаналда наркотикал хIалтIизарулезул къадар цIикIкIун бугин ва гьезда гьоркьор цIакъго гIемерлъун ругин синтетикиял наркотикал хIалтIизарулел.\n21 июлалда Дагъистаналъул жанисел ишазул идарабазул хIалтIухъабаз ва наркотиказде данде чIараб идараялъул вакилзабаз МахIачхъалаялда тIатинабуна гIемераб къадаралда дезоморфин абураб наркотик гьабулеб ва бичулеб букIараб бакI. Гьеб бакI гIуцIарав 55 сон барав чиги, гьесдаго цадахъ цойги лъабго наркоманги ккун вуго полициялъулаз. Гьезул баяназда рекъон низамцIунулел тIаде рачIараб мехалда гьел чагIи рекIеда рукIун гьечIо, дезоморфиналде тIаде габаниги бухIулеб букIун буго гьез. Гьезухъа габанидул 20 граммги бахъун буго полициялъулаз.\nГьебго къоялъ Дербенталда низамцIунулез ккун вуго наркотикал гьарулеб ва ричулеб бакI гIуцIарав 25 сон барав гIолохъанчиги. ЦIех-рехчагIаз гьесда гIайиб чIезабуни Россиялъул къануналда рекъон 4 сониде щвезегIан туснахъ гьавизе бегьула гьев.\nИсана соналда жаниб Дагъистаналъул наркотиказде дандечIараб идараялъул хIалтIухъабаз ва къуваталъул идарабаз тIатинабуна ва къана гьел наркотикал ричулеб ва гьарулеб 38 бакI. Кинабниги, гьел наркотикал хIалтIизариялда хурхун 426 административияб протокол гIуцIун буго гьез. Дагъистаналъул наркотиказде данде чIараб идаралъул баяназда рекъон ахирисеб лъабго соналда жаниб Дагъистаналда наркотикал хIалтIизарулезул къадар 26 проценталъ цIикIкIун буго. ЦIакъго-цIакъ гIемерлъулел ругила 18 сониде рахинчIел гIолилал-наркоманалин, гьезулги лъабил бутIа бугила 14 сон бачIел лъималин абурал баянал кьолел руго хасал идарабаз.\nГьел наркотиказде данде къеркьеялъе лъикIал хIасилал кьезе ругила школазда ва цойгидал идарабазда гIадамал гьез наркотикал хIалтIизарулел ругищали тIатинабулеб хасаб тест кьезе тIамунийилан абулеб буго Дагъистаналъул Наркотиказде данде чIараб идараялъул нухмалъулев Муслимов Энрикица. Гьесул рагIабазда рекъон гьеб текст гьаб сагIат жидеего бокьун гурони кьезе кколеб гьечIо, амма гьеб щибаб идараялда тIадаблъун гьабуни наркотиказде данде къеркьеялъе кIудияб кумек гьабизе буго.\nГьединго Муслимовас абулеб буго наркотикал ричулел, гIезарулел бакIазул нухмалъиги цIазе кколила жавабчилъиялдейилан. Гьесул рагIабазда рекъон чанги магIарухъ габани гIезабулел росабазул бутIрузда лъалеб буго гьеб бижулеб бакIги, лъица гьеб гIезабулебалиги, амма я гьелде данде къеркьезе яги гьелъул хIакъалъулъ хасал идарабазда лъазабизе гIамал гьабулеб гьечIо гьез.\nЭнрик Муслимов: «Цониги бакIалда гIалхуда габани яги цойгидал наркотикиял чIахI-хер бижулеб бакIалъул хIакъалъулъ лъалеб гьечIони, лъаниги гьел баянал хасал идарабазде кьолел гьечIони бакIалъул нухмалъулес гьев хъулухъалдаса вахъизе ккола. Гьеб кинабго лъазеги лъан, гьелда тIадги рекъон, жинцагоги гьелде данде къеркьеялъе щибго гьабулеб гьечIони, гьединав нухмалъулесда хасго тезабизе ккола хъулухъ».\nГьедин бицана Дагъистаналъул наркотиказде дандечIараб идараялъул нухмалъулев Муслимов Энрикица дагьаб церегIан къояз гьес нухмалъи гьабулеб идараялъ бащадаб лъагIалица жидецаго гьабураб хIалтIул хIасилазда тIасан тIобитIараб данделъиялда.\nГьединго дагъистаналъул наркотиказде данде чIараб идараялъ лъазабулеб буго цересел саназде дандеккун Дагъистаналда синтетикаялъул наркотикал хIалтIизариялъул хIужжаби цIикIкIун ругилан. Гьел тIиритIиялъе гIиллалъун бугила габаниялдаса гьел ричун росизе учузалги бигьаялги рукIинилан. Масала бищунго квешаб, чорокаб, чиясул гьан туризабулебилан рикIкIунеб дезоморфин абураб нароктик гьабизе къваригIунебщинаб жо бокьараб аптекаялда бичулеб букIунеб буго, гьеб босизе я тохтурас хъвараб хасаб кагъат яги гIемераб гIарац хIажалъулеб гьечIо. Гьелъул цо нухалъ хIунчизе гIураб жо гьабизе къваригIунебщиналъул багьа 200 гъурщидецин бахунеб гьечIо. ГIолеб гIелалда гьоркьор цIакъго тIиритIун руго наркотик гъорлъ бугел батIи-батIиял дарабиги. Гьел алкоголь гъорлъ бугеб жоялда цадахъ гьекъани букIунебго наркотикалъ гIадаб асар гьабулеб буго.\n«Эркенлъи» радиоялъул мухбирасухъе щварал мухIканал гурел баяназда рекъон МахIачхъалаялда бищун бичун босизе бигьаяб наркотик кколеб буго Лирика, Трамал ва цойгидал тIадагьал наркотикалин жидеда абулел дараби. Аптекабазда гьел церегIадин рагьун ричулел гьечIила, амма хасал бакIал лъазе кколин абун бицана шагьаралъул гIолилаз «Эркенлъи» радиоялъе. Цо ккураб багьаги букIунеб гьечIо гьезул, бищун учузго гьеб щолеб буго 500-600 гъурщиде. Анашайилан абулеб габанидул тIанхазул ва гьелда тIад букIунеб хасаб пицIцIалъул гьабураб наркотик спичкабазул къалахъеги бан бичулеб буго, гьеб наркотикалъул лъикIлъи квешлъиялда бан гьеб къалиялъул багьа I600 гъурщидаса бахъараб 2000 ялде щвезегIан бахунеб буго. Бигьаго гьединал наркотикал росун бажаруле бакI букIанила дагьаб цебегIан риххизарурал МахIачхъалаялъул ярагъиясул къотIнор рукIарал валюта бича-хисулел бакIалин лъазабуна гIолилаз. Гьединго чанги чагIи ругила таксиялда хIалтIилелилаги абун гьел наркотикал ричулелин бицана гьез.\nОгьо-гьой бачине ккечIониха


Къварилъиялда хадуб гIатIилъи камуларо\nГIурусазул аби буго «Нет худа без добра» абураб. Гьеб кколеб буго цониги квешлъи букIунарин ракьалда жиб сабаблъун хадуб лъикIлъи хъвалареб абураб. МагIарулаца абула: «Къварилъиялда хадуб гIатIилъи камуларо», — ян. Гьел рагIабазулги буго гьадабго магIна, амма гьел абун руго магIарулаца. Къварилъиялда хадуб гIатIилъи камуларебго гIадин, къварилъиялда цебеги букIунеб букIун буго гьеб гIатIилъи. Хиса-хисун бачIунелъул кинабго.\nЦебе гIатIилъи букIинчIебани, нилъеда хадуб бачIараб жо къварилъи букIин лъалароан. ЦIакъго цебегосеб заманалъул бицинарин, СССРалъул заман хисун хадур «хIабургъарал 90-абилел» абурал соназда нилъеца гьоркьоса къотIичIого бицунеб букIана цебе букIараб гIорцIараб, парахатаб заманалъул ва нилъеда тIаде бачIараб балагьалъул.\nГьеб букIана доб гIатIилъи хисун бачIараб къварилъи. 80-абилел соназул ахиралда пачалихъалда бищунго гIадатиялниги шартIал чIезаризе кIоларого чIегIерал къоял чIун рукIана.\nХасго лъикI дол сонал ракIалде щвезарула доб заманалъул газет-журналазда хъварал макъалабаз ва телепередачабаца. РакIалда руго 90 абилел соназда магIарул газеталда жаниб букIараб «Бахьикъос» абураб сатираялъул гьумералда бахъараб карикатура ва кочIол мухъал. ХъахIабросулъа МахIмудица жиндие хиянатлъарай гьудулалде хъварал мухъал базар-тукабазда бичун босизе щолареб чакриде сверизарун рукIана гIолохъабаца:\n«Базар къанагIатал къоял рачIиндал,\nИсана ихдаде хиралъана мун.\nКъаде нахъе лъала дуда дармил хIал\nДухъ балагьулев чи чан вукIунищан…»\nГIемерал кучIдул рукIана кризис, Горбачев, Ельцин, гьезул нухмалъуда цадахъ рачIарал «демократия», «ваучерал», «приватизация», Гайдар, Чубайс гIадал бахIарзал какун. Хасго гьужумал рукIана улкаялъул къираласул къайицадахъай, тIоцеесей леди Раиса Горбачевалде ва живго генсекасде.\nГьаракIуниса Занирхазазица Горбачевасухъе хъвараб кагътида рукIана гьадинал мухъал: «Я, гьудул Горбачев, дуца аб улкаялъе гьабун тараб жо щиб? ХинкIал разе ханжу гуреб, чайдалъ базе чакар гуреб, чури тIезе ведро гьечIеб пачалихъ букIунебищ? Ваххилан хабарги бицун тIубалеб жойиланищ ккараб дуда пачалихъалъул бетIерлъи?» Ваххилан харбалгун Горбачги хутIана, дагьал гарамалги речIизарун Боряца талкъен цIалана СССР абураб «туснахърукъалъеги».\nГьев хисун 90 абилезул ахиралда вачIарав В. Путиница бачIинахъего лълъар ккуна гIарчIиххараб бече гIадин унеб рахъ лъалареб пачалихъалъул. 8 долларалде дунялалъул базаралда баррель букIараб нартила багьа дагь-дагь ккун цIикIкIун хIатта 130 долларлдецин бахана.\nПутинил нухмалъиялъул сонал лъугьана улкаялъе хIаталдаса ун гIемераб гIарацги щвараб, долларазул миллиардералги цIикIкIараб, улкаялдаса ва тIадчагIаздаса пенсионералги разияб. Экономика, промышленность, производство абурал жал хIалтIичIого нартил долларалги кванан рукIиналъ нилъ лъикIалде рачунароян абулел гIадамалги рукIана.\nАмма гьезул гьаракь рагIулеб букIинчIо я власталда, я халкъалда. Гьел ругин Западалъул ишпионал, хиянатчагIи, жалго цIогьодизе бокьарал гIадамал абулаан Россиялда гьезде. Нилъер гьаниб Дагъистаналда бигьаяб букIана гьелгун «къеркьезе», гIемер гаргадани «вагьабияв» вугин чIезабулаан.\nВагьабиязул сияхIалде восарав чи, я рохьове ине кколаан, ялъуни живго «вагьабияв» вукIиналъе разилъизе кколаан. Киналго пачалихъалда данде чIарал вагьабияллъун хъванин абуни мекъи букIина, амма рукIана гьединал хIужабиги. РукIана хIакъикъиял вагьабиял абурал чагIиги, гьез жидедаго «салафиялин» абулеб букIана.\nГьезул цоял динияб бичIчIиялъул рахъалъ рукIун ратани, цогидал гьеб диналъул маскаги тIад ххун бандитлъи гьабулел рукIана. ХIасил калам, гIорцIарал 2000 абилел соназе рахIат хвезабуна Дагъистаналда къуваталъулазулгун рохьилазул дандечIеялъ. Гьеб къеркьеялъул къурбаналлъун цIакъ гIемер гIадатиял гIадамалги кколаан.\nТерактазгун кьвагьа-гIанхъияз гьаргьадулеб букIана Дагъистан кигIан гIемер пенсиялгун дотациял Москваялъ кьуниги. 20I3 абилеб соналъул январалъул ахиралда нухмалъуде Рамазан ГIабдулатIипов вачIараб заманалда цIакъго хIалуцун букIана. ГIурусаз абухъе, «активная фаза противостояния» букIана гьеб мехалда.\nИхдал цIияв президент вугеб ХъахIаб рокъоса 100 метраялъ аскIоб, Р.ХIамзатовасул къотIной жийго жинцаго кьвагьарай ясалъул рукьби рищулел рукIана гIадамаца. Шагьаралда букIана хвалил махI бахъун, битIахъе абуни. Чанго къоялдаса Орджоникидзел къотIноб бахъараб кьвагьиялъ хвана нахъойги гIадамал. ГIабдулатIиповас хитIаб гьабуна федералиял СМИяздаса: «Это выстрелы из прошлого, похоже на предсмертную агонию бандитов. Мы покончим с ними», — ян.\nГIемерисел гьел кьвагьиял рукIана бакIалъул политикиял ва криминалиял къокъабазул разборкаби. 20I4 абилеб сон цониги теракт гьечIого ана, рохьор рукIаразул цо-цоязда бичIчIана гьеб къеркьеялъул магIна гьечIеблъи.\nЧIвай-хъвеялъул ва хIинкъигьечIолъи цIуниялъул рахъалъ къварилъи хисун гIатIилъи бачIана ахираб кIиго соналда жаниб. Амма тIабигIаталъул закон хисунгутIи бихьизабулеб гIадин бачIана цойги рахIат хвезабулеб рахъ. Финансовияб кризис ва къватIисел улкабазул экономикиял санкциял.\n70 проценталдаса тIаде дотациязги хьихьулеб, 70 проценталъ къватIисан продовольствие, кванил нигIмат ва ретIел-кун бачIунеб Дагъистаналъе гьеб буго гIезегIан захIматаб экзамен. Гьаб къварилъи хисун гIатIилъи бачIине ккани, гIезегIан гIетI тIезе ккола нилъеца.\nГIурусаца абураб «нет худа без добра» — ги ритIухъ гьабизе, магIарулазул бицунеб «къварилъиялда хадуб гIатIилъи камуларо» -ги хIакъаб батизе ккани. Хабар лъикIаб рагIайги.


Ункъабилеб маялда Каспийскалъул Анжи-Аренаялда МахIачхъалаялъул «Анжи» данчIвана Грозныялдаса «Терек» командагун. Гьеб хIай махIачхъалаялъулазе цIакъ кIвар цIикIкIараб букIана, щайгурелъул цереккун тIоритIарал хIаязда гIицIго лъабго гурони бергьенлъи босичIого Анжи турниралъул таблицаялъул ахирисеб бакIалда хутIун букIана. ГIемерисез МахIачхъалаялъул клуб премьер-лигаялда нахъе араблъун рикIкIунеб букIана. Амма Анжиялъ жиндирго фанатал рохизаруна араб гьатIан къоялъ, 3:0 хIасилгун гьелъ «Терек» командаялда тIад бергьенлъи босана.\n30 азарго чи жаниве гьунеб, Каспийскалда бугеб «Анжи-Аренаялда» гьеб къоялъ дагъистаниязул 12 азарго чи гурони вукIинчIилан бицана «Эркенлъиялъе» гьенив хъаравуллъун хIалтIулев вугев Каспийскалдаса Исрапилов Багирица, щайгурелъул гIемерисел божун рукIинчIин «Анжи» гьаб нухалъги бергьинин абураб жоялда.\nГьеб къоялъ гьенире рачIун рукIанин Анжиялъул унго-унгоял фанатал, команда жакъа ахирисеб бакIалда бугониги гьеб жеги бергьине букIиналда ракIчIарал гIадамал.\nГьединго Багирица абуна Россиялъул премьер-лигаялдаса «Анжи» нахъе ани гьеб хъатIизехъин бугин жибго Анжи-Аренаялда хIалтIулел гIадамаздаги, мисалалъе хъаравулзабазул штат къокъ гьабизе бугин гьеб мехалъилан абураб хабар рагIула гьениб тIибитIун.\nИсрапилов Багир: «Анжи премьер-лигаялдаса къватIибе ани, стадионалда хъаравулазаби чIезариялъул магIна букIине гьечIо, гьел рукIине руго амма дагьаб къадаралда. Анжи-Аренаг гIемерисеб ижараялъе кьун хIалтIизабизе буго, квана-гьекъолел бакIал, караоке кучIдул ва гьелда релълъараб хIапу-чапур букIине рагIула гьениб».\nАнжиялъ 4 маялда Терекалда тIад босараб бергьенлъи гьеб цIакъ хIажатаб ва кIвар бугеб букIанин, амма гьеб букIанин цIакъго кватIун щвараб бергьенлъиян рикIкIунеб буго «Анжи-Спорт» газеталъул бетIерав редактор ГIамирхIамзаев Гьиматица. Цереккунисел хIаязда Анжиялъул рес букIанин бергьине, амма бергьинчIин, гьанже хутIарал кIигоги дандчIваялдаса хадуб Анжиялъул премьер-лигаялда хутIизе ругел ресал ругин гьит1инал. Нижеца гьесда гьикъана гьалдаса хадуб Анжиялъул кинаб букIинесеб дуда бихьулебилан. Гьелъие гьадинаб жаваб кьуна «Анжи-спорт» газеталъул редакторас.\nГIамирхIамзааев Гьимат: «Гьеб суал жакъа буго хIакъикъаталдаги тIолаго футбол бокьулел дагъистаниязего рахIат толареб суаллъун. Дида ракIалде ккола гьелъие бищунго лъикI жаваб живго Керимовас кьелилан. Сон-церекъад баккана информация НТВ каналалъе кьураб интервьюялда Керимовас абун рагIулин жиндица клуб республикаялъул къайимлъиялда гъоркье кьзехъин бугилан, амма дихъе щварал баяназда рекъон гьеб баян Анжиялъул нухмалъиялъул рахъалдаса тасдикъ гьабулеб гьечIо.\nДидаго абуни кинабниги гIилла бихьулеб гьечIо гьес «Анжи» рехун теялъе, хIатта премьер лигаялда гьеб нахъе аниги. Щайгурелъул щуго соналъ цебе клубалъул нухмалъиялъ цебе лъуна Анжи Россиялъул бищун лъикIаб клублъун гьабизеян абураб масъала. Жакъа гьеб тIадегIанаб дивизионалдаса нахъе аниги, гьениб тIадбуссине Анжиялъе захIмалъилин кколаро. Керимовасда хадубккунги клуб цебетIезабизе ракIалда бугиланги рагIана. Гьединлъидал фанатазги дагьаб сабру гьабизе ккела, кинабго лъикI букIина».\nАнжиялъул иргадулаб хIай букиIне буго маялъул 11-абилеб къоялъ, Краснодаралъул «Кубань» командагун, гьебго къоялъ дандчIвазе буго Самараялъул «Крылья Советов» абураб командаги, Казаналъул «Рубинги». Премьер-лигаялда хутIизе ккани «Анжи» бергьине ккола Краснодаралъул клубалдаса, амма чара гьечIого «Рубин» командаялъ Самараялъул клубалда тIад бергьенлъи босани гурони гьеб ресги хутIизехъин гьечIо «Анжиялъе». Гьединлъидал загIипабго букIаниги гьеб хьулалда божун руго футбол бокьулел дагъистаниял.\nСенаторасул тIурачIел анищал


«Рищараздаса рищарал къокъаби гъорлъе унеб «Сочи» абун цΙар кьураб оперативияб группа гΙуцΙи ва гьелъул дислокация хурхараб буго Олимпиадаялъе Шималияб Кавказалъул республикабазда ругел къануналде данде кколарел яргъид гΙуцΙарал къокъабаздаса бугеб хΙинкъиялда. Армиялъул спецназалъ цΙунизе руго Сочиялъул машрикъалъул рахъалда ругел мугΙрузул мухъал.» - ян лъазабуна улка цΙуниялъул министр Сергей Шойгуца журналистазе. Гьесулго рагΙабазда бащдабгΙанаб соналда жаниб оперативияб группа буссана кΙудияб ва махшел цΙикΙкΙараб кΙуватияб структураялде.\nГьеб группаялъул спецназалъул патрулаз котролалде гъоркье росизе ругΙула, мугΙрузул нухал, сухъмахъал, гΙадамал рахчизе рес бугел бакΙал, гьаризе руго гъоркьчΙелал ва бакΙазул щвалде щварал хал-шал. ЦΙияб хасаб группаялъ гьединго цΙунизе рагΙула туризмалъул мухъалги, мисалалъе Архыз, Теберда, Эльбрусалъул сверухълъи.\nРегионалда гΙумру гьабун ругел цо-цо политологазул пикруялда, гьеб кколеб буго битΙараб гали. Яргъид гΙуцΙарал «рохьилазул» къокъабазул рахъалдаса бокьараб галиялде хΙадурал рукΙине ккола гΙемер халкъ гΙахьаллъулел тадбираздаян ва лъил кумекалдалъун гьеб гьабулеб бугебали, кΙвар кΙудияб жо кколирин, риккунеб буго гьез. Амма Шималияб Кавказалъул федералияб округалъул бетΙерасда цебе гΙуцΙараб жамгΙиябгун консультациязул мажлисалъул коррупциялде данде къеркьеялъул комитеталъул бетΙер Ягъанов Ибрагьимица нижер программаялъе комментариял гьарулаго абулеб буго, жинда гьеб олимпиада байбихьудасаго баракат гьечΙеблъун бихьулеб бугин.\nЯгъанов Ибрагьим: «Гьаб Олимпиада байбихьудасаго мекъаб нухде ккана. Цо босани, цебе букΙараб цогΙаги Олимпиадаялъе хвезабичΙо гьедигΙан гΙемер гΙарац. Дида кколеб буго, гьаб Олимпиада гΙуцΙаразул хΙаракатчилъи аслияб къагΙидаялда хурхараб букΙанин жидееего пайда бахъиялдайин.\nЦогидаб рахъалдасан балагьани, Олимпиада букΙине ккола халкъал цолъизарулеб, халкъал ракълиде руссинарулеб тадбир. Амма байбихьудасаго кавказалъул халкъал, хасго гьел бакΙазда гΙумру гьабун рукΙарал черкессал, дорегΙан чΙезарун руго гьеб тадбиралдаса.\nЛъабабизе босаниги, кибниги Олимпиял ХΙаял тΙоритΙун ратиларо цΙуниялъе рагъул къваталги гΙахьаллъизарун. Гьеб битΙараб жо гуро. Дир пикруялда, тΙадекΙанцΙиязул, терактазул хΙинкъиял ругел, гΙемер рагъул къуватал ругел, гΙемер гΙадамаз разигьечΙолъи загьир гьабулел бакΙазда Олимпиадаби тΙоритΙизе бегьуларо. Гьединал тадбирал тΙоритΙизе ккола парахалъиги гΙадамазул разилъиги бугеб бакΙазда, гьеб цолъиялъул ва ракълил байрамлъун букΙине къваригΙун батани.\nНилъер гьанибин абуни, щиб кколеб бугеб? ГΙадамал рази гьечΙо Сочиялда бугеб берцинал тΙабигΙиял букΙнал хвезариялда. Гьениб букΙана Россиялда бищунго хинаб, цΙакъ берцинаб бакΙ. Гьезин абуни, гьеб цо параялдаго хвезабуна. Халкъ рази гьечΙо. Дидани кколеб буго гьанже «рази гьечΙин» жибго тΙабигΙатцин. Гьелде данде бугин ккола гьел бакΙазда бугеб атмосфераги, гъутΙбиги, ганчΙалгийин.»\nУлкаялъул нухмалъиялъул гьединал галабазда нахъ Ягъановасда бихьулеб буго жидерго логика. Гьесул щаклъи буго, Олимпиял ХΙаязда сверун ургъарал цΙиял галаби, загьирлъизе бегьулел проблемабазул гΙайибал экстремистиял къокъабазде лъеялда хурхарал рукΙиналъул.\nЯгъанов Ибрагьим: «Гьанже гьез гьенире рагъул къваталги щвезарулел руго, гьениб хΙинкъи букΙин бихьизабизелъун. Дида кколеб буго, гьез гьабулеб бугин кΙудияб резонанс букΙунеб такъсирин ва гьеб Олимпиада хисиялъе багьаналъун букΙине бегьулин.\nДида кколеб буго гьел хΙадурулел ругин Олимпиадаялдаса инкар гьабизейин, гьениб захΙматаб криминогенияб ахΙвал-хΙал ва Шималияб Кавказалъул республикабаздаса хΙинкъи букΙин багьанадеги босунин. Цогидал рагΙабаз абуни, дида кколеб буго, гьез жидеего нахъе ине нух хΙадурулеб бугин, нагагьлъун Олимпиял хΙаял тΙоритΙизе бажаричΙони, гьелъул гΙайиб пуланал такъсириял къокъабаздеги рехунин.»\n«Сочи» абураб оперативияб группаялде гъорлъе унеб буго Жанубияб Рагъулаб округалъул хасал къварагΙелал тΙуразарулеб кΙиго бригада. Гьел руго Ростов областалдасаги Краснодар краялдасаги. Рагъулазул рагΙабазда, гьезие хΙалбихьи щун буго Афгъанистаналда , Бакуялда, чачаналъ ва дагъистаналъул Первомайское росулъ тΙоритΙарал операциязда.\nОлимпиада армиялъул бутΙабазги цΙунизе буго


Нилъгун вуго. М.Салатгереев.\n1941-1945 соназда К1удияб Ват1анияб рагъалъ къварилъи ккезабич1еб рукъ къанаг1атги батиларо. Хьолбохъан инч1о гьеб Калининаул росолъа М. Камучовасул хъизаналдаги.\n1940 соналъул октябралда ах1ана Мух1амирза Баг1араб Армиялде ва т1оцеве ккана Дальний Востокалде, Япониялъул г1орхъода бугеб Лазо абулеб маххул нухлул станциялда ч1араб кьвагьдохъабазул 116 полкалде хъулухъ гьабизе. Гьенир гьесул гьудулзабилъун рук1ана район-цоял А. Эмеев, З. Къадиев ва цогидалги.\nВат1анияб рагъ байбихьарабго гьезул кьвагьдохъабазул полк рехана Москва ц1унизе. Тахшар, Староруссия ва гьезда сверухъ ругел бак1азе г1оло унел рук1ана рагъал ва гьениб т1убанго х1албихьана Мух1амирзал бах1арчилъиялъул, амма маг1арулас бет1ер къулич1о. Москваялдаса Калининалдехун унеб рахъалда ккарал рагъазулъ тушманас танкал риччалел рук1ана щулалъи ккун ч1арал нилъер рагъухъабаде т1аде, амма гьенибги фашистазда ва гьезул техникаялда хвел батана.\nЗамана иналде гьел ра-гъазулъ М. Камучов зах1матго лъукъана ва Ярославлалде госпиталалде вит1ана. Гьениб операция гьабуна ва к1иго моц1алъ госпиталалда вегана. Нахъеги фронталде т1ад вуссана. Гьаб нухалда 40 дивизиялъул гвардиялъулаб танказулаб 119 полкгун гьев г1ахьаллъизе ккана Крым тушманасдаса эркен гьабиялъе т1орит1улел рагъазулъе. Гьениб к1иябго рахъалъ г1ахьаллъулеб бук1ана ц1ик1к1араб къадар рагъулаб техникаялъул, рагъухъабаз къеркьей гьабулеб бук1ана ракьалъул щибаб кесекалъе г1оло.\nРагъ байбихьун к1иабилеб соналъул октябралда Мух1амирзаца хисана фронталъулаб мухъ, къеркьезе ккана Сталинград эркен гьабулезул кьеразулъ. Гьенив Балесино абулеб станциялда нахъеги гьев лъукъана, ва гьаб нухалда ругъуназ кидаго рагъухъабазул кьеразулъа нахъе инавуна. Амма рагъда арал сонал М Камучовасул рук1ана Ват1аналъе, нилъер жакъасеб эркенлъиялъе г1оло кьураллъун, ва рагъалъ гьесулъ тана т1олабго г1умруялъ т1аг1унареб лъак1.\nРагъ ахиралде щвезе г1емераб заман бук1аго комиссовать гьавуна гьев. Амма рагъдаса т1адвуссаралдаса араб 44 соналда Мух1амирза цо къоялъ-ги ч1еч1о т1ат1ала кверал лъун. Колхозалда х1исабчи, к1удияв хъаравул, складалъул заведующий - кинаб х1алт1и т1ад къаниги гьес рак1бац1ц1адго т1убана.\nМух1амирзаца г1емераб х1алт1и гьабулеб буго гьанжесеб г1ел коммунизмалъул рух1алда куцаялъе. Дандч1вала росдал гьоркьохъеб школалъул ц1алдохъабигун, росдал г1олилалгун, гьезие бицуна рагъул кьог1лъиялъул, гьел ах1ула рекъел щула гьабиялъе г1оло къеркьезе.\nРагъул ветеран мус-тах1икъаб х1ухьбахъиялде аралдаса 17 сон буго. Бук1аниги гьев жакъаги вихьула колхозалъул х1алт1уда. Исана Мух1амирзаца квералъ бецана щуго гектаралдаса хер. Гьеб гурищ г1олилазе мисал?\nМ. Салатгереев. «Коммунист» 20.10.1987 с.


Машгьурал политикал » Официальный сайт газеты «ХIакъикъат» («Истина»)\nГлавная » Новости - ЦIиял харбал » Машгьурал политикал\nДобавил(а): istina от 16-06-2017, 11:06\nАхираб анкьалда цIакъго хIалуцараб хIал лъугьун буго гIарабиязул улкабазда. Катаралъулгун дипломатиял гьоркьорлъаби къотIизаруна Америкаялъ, СагIудиязул ГIарабиялъ, Египеталъ (Мисрия), ГIарабазул Цолъарал Эмиратаз. Гьезулго рахъалда руго БахIрейн, Мальдивал ва Маврикия, ай гIарабазул кинабниги 8 пачалихъ. Катар ккола дунялалъул бищунго бечедал улкабазул цояб. 2013 соналда 33 сонил ригьалда, эмен хисун, хIукуматалъул бетIерлъун вачIана Тамим бин ХIамад Аль Тани. КIиго миллион чияс гIумру гьабулеб Катаралъул руго гIунги тIокIал магIданиял бечелъаби. Масала, тIабигIияб газалъул нахърателалъул рахъалъ дунялалда лъабабилеб бакI ккола. Бихьулеб букIахъе, гIадамазул къадаралъул рахъалъ Катар Дагъистаналдаса гьитIинаб буго. Гьеб пачалихъалъ бахъула 77 млн тонна газалъул. Ираналъги Катаралъги газ бахъулеб бакI буго, пачалихъияб гIорхъиялъ батIагьабун букIин гуреб, цогояб. Россия-Катар - цоцада ричIчIиялъул нухда\nКатаралдаги гьел пачалихъаздаги гьоркьоб лъикIаб гуреб ахIал-хIал ккун буго гьеб пачалихъалъ террористазе кумек гьабун цо млрд долларазул кьеялдалъун. ХIукуматалъул бутIруз абулеб буго гьеб гIарац бугила ГIиракъалъул ракьалда лаченгун чан гьабулаго шигIитазул "Катаиб ХIезболла" абураб къокъаялъ асирлъуде росарал Катаралъул къираласул хъизамалъул чагIигун цадахъ гьел цIунун рукIарал кинавниги 26 чи къватIиве виччаялъе гIоло кьурабилан. СагIудиязул ГIарабиялдаги Катаралдаги гьоркьоб ккараб дагIба-рагIиялъе гIиллабазул цояблъун халкъазда гьоркьосел экспертаз бихьизабулеб буго Катаралъ Ираналъулгун гьудуллъи гьабиги. Гьезда гьоркьоб Тегераналъе дандекколеб гьечIо сагIудияз шигIитазул ихтиярал мукъсан гьари. Ираналъин абуни сагIудиязде гIайиб гIунтIизабулеб буго шигIитазул хIукуматалде дандечIарал къокъабазул рахъ ккунилан.\nДипломатиял гьоркьорлъаби къотIизари гуребги, гьел пачалихъаз Катаралде юк баччиги къотIизабун буго. ГIицго газ ва нарт бахъи гурони цебетIей гьечIеб гьеб улкаялъе цогидал пачалихъаздаса (аслияб куцалда СагIудиялдаса) рачIунел квана-гьекъолел сурсатал, ретIел-хьит, дараби къотIулел рукIиналдалъун гьениб лъикIаб ахIвал-хIал кколеб гьечIо. Гьединлъидал, халкъалъ кинабго босун, тукабиги чIороголъулел руго. Гьединаб ахIвал-хIал халатбахъани, гIадамал хIалтIуде рахъинги, гьенире туристал рачIинги щакаб буго. Катаралда чи рикIкIун щолеб бечелъи дунялалда бищунго цIикIкIараб букIаниги, сверухъ ругел улкабазулгун бухьен къотIараб ахIвал-хIалалда гIумру гьабизе бигьалъизе гьечIо. Кумек гьабилин абуниги, Ираналъги жиндиего лъикIал шартIазда гурони квербакъи гьабулеб гьечIо. Катаралда хIалтIулел рукIарал 200 азарго Египеталъул хIалтIухъанги гьениса нахъе вачунев вуго. Гьеб хIалуциналъул хIасилалда цIатариялъул багьа хиралъилилан гIемерал пачалихъазул хьул букIаниги, гьеб ритIухълъичIо. Иш кколеб буго гьелъул гIаксалда. Гьелъ рес кьолеб буго СШАялъул президент Трампил экономикияб политика цебетIеялъе. Катаралде дандечIей байбихьана Трампица СагIудиязул ГIарабиялде сапар бухьун кIиго анкьидасан. Гьединлъидал гьеб гъалмагъиралъе кьучI лъурав чиги гьев вугилан рикIкIунеб буго халкъазда гьоркьосел экспертаз ва политологаз.\nЦолъиялде нух ва нилъее дарсал\nЕвразиялъул цIияб гIуцIиБухьеналКъватIисел улкабаздаГьаб кIочараб бихьугеги12 гIасруялъул хIалбихьи


"Потемкинил росабазул" ва дезодоранталъул заман ана\nКиналго Россиялъул регионал федералияб централда цере , муниципалитетал регионалъул тIадчагIазда, росаби муниципалитетазда цере "потемкинил росаби" ралел руго. Лъаларо гIурус пачаялда Григорийил Потмкинил макру тIатун букIанищали.\nГIадамаца вердон хадуб черхалде махI гьуинаб лъим, дезодорант речIчIизабула. Цо-цоязин абуни, чвердезе кколеб бакIалда, гIетIул махI чIвазе речIчIизабула гьеб. Амма гIемерисеб мехалда гьелъ кIиябго махI жубараб жо лъугьуна. Гьединаб асар гьабулеб букIана цересел соназда терактазгун фестивалаз ва форумаз Дагъистаналда. Квеш лъикI террор къезабизе кIвана нилъеда.


Музыкалияб фестивалалда - хореографиялъулаб драма «Имам Шамил»\n27 ноябралда ГIурус театралда бихьизабуна СССРалъул халкъияв артист Мурад Кажлаевасул музыкаялда Россиялъул мустахIикъав артист Муса Оздоевас лъураб «Имам Шамил» абураб балет. АнцIила кIиабилеб нухалдаги дагъистаниязда ракIалдещвезабуна ватIаналъул бахIарчиял васаз бидуца хъвараб тарих.\nПардав рагьарабго, цере рачIуна лъабавго имам: ГъазимухIамад, ХIамзатбег, Шамил. Гьез Дагъистаналъул тарихалда тана хасал лъалкIал. Балет гIуцIун букIана 17 бутIаялдаса. Балеталъул байбихьуда - гIодобе биччараб магIаруллъи. Жиде-жидер хIалтIи-пишаялда гIадамал. ГIадатаб магIарул хъизамалда гьавула хадуб гIадатав гуревлъун вукIине вугев вас. Гьесда лъола ГIалиян абураб цIар. Амма унтидал, гьеб цIар хисана. Ва гьале нилъеда цеве - Шамил. Хадуб - кинабалиго хIинкъараб багъа-бачари. ВатIаналъе хIинкъи букIин лъазабулел гIаламатал. ГъазимухIамад ва Шамил. Шамил имамлъун вищи. Гендерил росдал эркенлъиялъе гIоло рагъал. Лъукъарав имам. Гьесулги эбелалъулги дандчIвай. Гьей хIинкъулей йиго васасул гIумруялда. Амма Шамилица гIагарал мугIрузе гьа бала тушманасдаса ракь эркен гьабизе гIоло.\nАхIулгохIда унеб буго вахIшияб рагъ. Тушманасухъе кверде инегIан, хвел тIаса бищулеб буго бахIарчиял мугIрул руччабаз. Балагьаразе цIакъго кIудияб асар гьабуна гIурусазухъе гъоркьлъалие Шамилил вас ГъазимухIамад кьолеб лахIзаталъ. МугIрулцин гIодилел рукIараб гIадаб хIал букIана васасул эбелалда.\nГьале асирлъуде росарал гуржиязул бикаби. Гьезухъ Александр КIиабилес асирлъудаса эркен гьавула Шамилил вас Жамалудин.\nХадусеб бутIаялда - Шамил ва ШугIайнат. Гьеб лахIзаталъ бицунеб букIана дунялалда рагъал гурелги, рокьиги букIин.\nГьанжеги цIидасан байбихьана рагъ. Гьаб нухалда - борхатаб Гъуниб. Ва гьале Кавказалъул рагъул пашманаб ахир - Шамил ана асирлъуде.\nСанкт-Петербург. Александр КIиабилес Шамилие кьола меседил хвалчен. КIудияв Имам - гIурусазул балалда. Амма гьесул берал цIакъго пашманго руго. Гьесие асарго гьабулеб гьечIо жиндехун гIурусазул бугеб лъикIаб бербалагьиялъ.\nВа ахиралдаги цере рачIуна лъабавго имам - ГъазимухIамад, ХIамзатбег, Шамил…\nБалеталде рачIун рукIана гьелъие хъвараб музыкаялъул автор Мурад Кажлаевги ва Дагъистаналъул культураялъул министарсул ишал тIуралей Зарема Бутаеваги, МахIачхъалаялъул школазул цIалдохъабиги республикаялъул вузазул студенталги.\nМиллияб музеялъе - сайгъат\nЛаваша районалъул Гъоркьа ЧIугIли росулъа палеонтолог ГIумар ХIапизовас Дагъистаналъул миллияб музеялъе кьуна ихтиозавралъул хутIелазул копиял\nГIумарида гьел ратун рукIана ГIахъуша росдал рагIалда, Чурчума абулеб бакIалда. 100-300 миллион соназ цере рукIарал гьезул хутIелазул копиял гьаруна ГIахъуша росдал музеялъул директор Зубалжат Мирзаевалъул жигарчилъиялдалъун ва республикаялъул Халкъияб Собраниялъул депутат Руслан ЯрахIмадовасул кумекалдалъун. Тадбиралда гIахьаллъана РАНалъул ДНЦялъул нухмалъулев МуртазагIали ХIажиевги, ДНЦялъул ИИАЭялъул директор МахIач Мусаевги, институталъул кIудияв гIелмияв хIалтIухъан Рабадан МухIамадовги, республикаялъул миллияб музеялъул директор Пахрудин МухIамадовги, цогидалги. Пахрудин МухIамадовас, тадбиралда гIахьаллъаралги разилъун, хIукму гьабуна ГIумар ХIапизовасул музей пачалихъалъулаблъун гьабизе. ГIахъуша районалъул бетIер АхIмад МахIарамовас абуна районалъул музеялъе хасаб мина кьезе бугилан.\nМагIарул театралда концерт бихьизабуна\nгьеб театралъул артистазги ГIурус-Мартан\nГьеб цадахъаб проект гIумруялде бахъинабиялъул хIакъалъулъ бицана МагIарул театралъул директор МухIамадрасул МухIамадрасуловас. Театралъул зал кьабун цIун букIана. Гьалбадерие чIвалеб хъатил гьаракь гьоркьоса къотIулеб букIинчIо. Чачаналдаса гIисинал гьунарчагIаз ахIана МухIамад аварагасул гIумруялъул хIакъалъулъ нашидалги мавлидалги. Гьел сайигъат гьарун рукIана авараг гьавураб хирияб моцIалъе. Гьединго рихьизаруна гьез жидерго миллиял кьурдабиги, ахIана гIагараб мацIалда кучIдулги. РагIабаздалъун цоцазда ричIчIулел рукIинчIониги, бихьулеб букIана дагъистаниязулги чачаназулги гьунарчагIаз кIиябго республикаялъул халкъ гьудуллъи-вацлъи цIунизе ахIулеб букIин. Гьединаб букIана тадбиралъул ахIиги- цIуне гьудуллъи абураб. Цадахъаб проекталда рекъон, гьединабго тадбир, театралъул артисталги гIахьаллъун, кватIичIого тIобитIизе буго Чачаналдаги.\nПрочитано 391 раз\tПоследнее изменение Пятница, 01 декабря 2017 10:20\nДругие материалы в этой категории: « ГIагараб театралъе кьураб гIумру\tЧIвадназулъ - умумузул лъалкI »


1. Иоанна Глава 4\n1. Иоанна цIияб къотIи\nАллагьасдасан бачІараб рухІ жиндилъ бугин абуравщинав чиясда божуге, хириял. Гьезул хІалбихье, Аллагьасдасанищ гьел ругелали лъазе. ГІемерал гьересиаварагзаби рахъун ругелъул гьаб дуниялалда.\nАллагьасдасан гьеб рухІ букІин гьадин лъазе кІола: инсанасул къаркъала-черхгун ГІиса МасихІ ракьалде вачІун вукІин ритІухъ гьабулевщинасулъ буго Аллагьасдасан бачІараб рухІ.\nГІиса ритІухъ гьавуларевщинав чиясулъ бугеб рухІ Аллагьасдасан бачІараб гуро. Гьеб буго Тажалидасан бачІине бугилан нужеда рагІун букІараб ва гьанже дуниялалде бачІун бугеб рухІ.\nНуж Аллагьасулал руго, дир лъимал, ва нуж гьел рухІаздаса бергьана. Нужелъ бугеб рухІ гІемерго къудратаб бугелъул гьаб дуниялалъул гІадамазулъ бугеб рухІалдаса.\nГьел гьаб дуниялалъул гІадамал руго, гьез бицунебщинабги гьаб дуниялалъул гІадамазулаб буго, гьединлъидал гІаламги гьезухъ гІенеккула.\nНилъ Аллагьасулал руго, Аллагь лъалевав нилъехъ гІенеккула, Аллагьасулав гурев нилъехъ гІенеккуларо. Гьелдалъун батІа гьабизе лъала хІакъикъияб рухІги гьересияб рухІги.\nЦоцазе рокьа, хириял, рокьи Аллагьасдасан бачІараб буго, рокьи рекІелъ бугевщинав чи Аллагьасдасан лъугьарав вуго, ва гьесда Аллагьги лъала.\nРокьи рекІелъ гьечІесда Аллагь лъаларо, Аллагьги рокьи кколелъул.\nАллагьасул нилъеде бугеб рокьи гьадин загьирлъана: гьес жиндирго цохІого вугев Вас дуниялалде витІана гьесдалъун нилъеца гІумру гьабизе.\nГьеле гьелъулъ буго рокьи – Аллагь нилъее вокьиялъулъ гуреб, гьесие нилъ рокьиялъулъ ва нилъер мунагьал чуризе къурбанлъун гьес жиндирго Вас витІиялъулъги.\nАллагьасе нилъ гьедин рокьулел ругеб мехалда, нилъ цоцазеги рокьизе ккола, хириял.\nАллагь лъиданиги киданиги вихьичІо, амма нилъ цоцазе рокьани, Аллагь нилъелъ хутІула ва гьесдасан бачІараб рокьиги нилъелъ камиллъула.\nНилъ гьесулъ хутІиги ва гьев нилъелъ хутІиги нилъеда лъала гьес жиндасанго нилъехъе РухІ битІун бачІиналдалъун.\nГІалам хвасар гьабизе бокьун, жиндирго Вас Инсуца витІаравлъи нижеда бихьана ва нижеца гьелъие нугІлъиги гьабула.\nГІиса Аллагьасул Вас вукІин ритІухъ гьабулев чиясулъ Аллагь хутІула ва Аллагьасулъ гьевги хутІула.\nНилъеда лъалеб буго Аллагьасе нилъ рокьулеллъи ва гьелда божаралги руго нилъ. Аллагьги рокьи ккола, рокьи рекІелъ хутІулев чи Аллагьасулъги хутІула, ва гьесулъ Аллагьги хутІула.\nГьедин нилъеда гьоркьоб рокьи камиллъана, къиямасеб къоялдаса хІинкъичІого рукІине. Гьаб дуниялалда нилъги МасихІида релълъун ругелъулха!\nРокьи бугелъуб хІинкъи букІунаро, камилаб рокьиялъ хІинкъи къватІибе гъола, щайгурелъул гІадамал хІинкъулеб жо тамихІ бугелъул. ХІинкъарасулъ рокьи камиллъуларо.\nНилъее Аллагь вокьула, тІоцерего гьесие нилъ рокьидал.\nДие Аллагь вокьулинги абун, жиндирго вац рихарав чи гьерсихъан вуго. Жиндаго вихьулев вац вокьуларев чиясе вихьуларев Аллагь вокьизе рес гьечІелъул.\nНилъее МасихІидасан амру буго Аллагь вокьулесе гІадамалги рокьизе кколилан.


ГIУМРУЯЛЪУЛ ДАРАЖА БОРХИЗАБИЗЕЛЪУН. - 30 Декабря 2018 - Хунзахская Газета "Сельский труженик, Росдал захIматчи"\nПятница, 23.08.2019, 23:26 | RSS | Приветствую Вас Гость\nГлавная » 2018 » Декабрь » 30 » ГIУМРУЯЛЪУЛ ДАРАЖА БОРХИЗАБИЗЕЛЪУН.\nГIУМРУЯЛЪУЛ ДАРАЖА БОРХИЗАБИЗЕЛЪУН.\nРайоналъул нухмалъуде вач1ун Нурмух1амад Махсут1х1ажиевич Задиевасул бащдаб лъаг1ел гурого гьеч1ониги, г1езег1ан х1алт1аби гьарун руго Сариралъул тахшагьаралда тарихалде унеб бугеб лъаг1алида жаниб. Гьезул х1акъалъулъ бицараб гара-ч1вари ккана дирги Нурмух1амадилги ц1ияб соналда цебе.\nНурмух1амад Махсут1х1ажиевич, кинаб бук1араб дуе 2018 сон, щиб гьабизе бажарараб гьаб соналъ районалда?\n-2018 сон дие бук1ана к1удияб божилъи ва жавабчилъи т1аде босараблъун. Республикаялъул т1алъиялъ г1агараб районалъул бет1ерасул ишал т1уралевлъун вит1ана дун 13 июлалдасан байбихьун. 22 ноябралъ районалъул Собраниялъул депутатаз дида божилъи гьабуна районалъе нухмалъи гьабизе. Гурун гъуждулгун г1адатаб халкъалъул г1умру-яшав лъик1лъизабизе журана цадахъ х1алт1улелгун, пикруцоялгун ниж. Гьарурал к1вар бугел х1алт1абазда гьоркьор рехсезе бегьула: бух1аралъул бак1алда ц1ияб бан лъуг1араб Лъаг1илухъ школа, гьебго росулъ рагьараб ясли-ах, Г1арани росулъ гьекъолеб лъеда хурхун лъугьун бук1араб г1орхъолъа борч1араб ах1вал-х1алалдаса рорч1изе к1вей. Федералияб «Городская комфортная среда» программаялда рекъон, райцентралда бан лъуг1ана лъабго парк. Г1обода, Ц1ада росабалъ рана спортивиял площадкаби, Х1ариколо ва Бакьагьеч1и росабалъ х1алт1изе кьуна футболалъул майданал. Республикаялъул росдал маг1ишаталъул министерлъиялъул квербакъиялдалъун Ц1ияб Т1ануси (Хашт1а) хъутаналда х1алт1изе кьуна 100 ц1алдохъанасе бак1 бугеб школа. Хадубккун интернатги гьабун, гьелъул пайда бук1ине буго аск1ор ругел хъутабазул лъималазеги. Т1агьада, Х1ариколо, Буц1ра, Г1ахьалч1и, Г1обода школазда хисизе к1вана хинлъизариялъул системаби, капиталияб ремонт гьабуна Гьац1алухъ ясли-ахалъе. Ц1ада рагьана Поэзиялъул рукъ. Кутакалда дун вохараб ва районцоязе баркала г1умруялъ кьезе бугеб х1алт1илъун лъугьана Ц1ада Расул Х1амзатовасул «Хъах1ал къункъраби» мемориалалда гьабураб капиталияб ремонт. К1вах1-свак тун х1алт1ана гьенир районалъул г1адатал г1адамалги, х1акимзабиги, ч1ах1иялги-г1исиналги. Унго-унголъунги бихьизабуна ракьцояз жамаг1аталъул газа кьурда рек1унеблъи. Цойгидалги лъик1а-лъик1ал тадбирал г1уц1адго т1орит1ана районалда, г1адамазул жигараб г1ахьаллъи сабаблъун ккун. Лъида лъалареб республикаялъул роцада хундерица т1обит1улеб 9 маялъул байрам?! Дагьаб цебег1ан лъабабго участокалда т1обит1ана лъик1ал сайгъаталгун улбузул къо. Ц1ияб соналда цере районалъул сахаватчаг1азги кверч1ван рохизаризе к1вана лъимал-инвалидал, бесдалал, ц1алулъ т1ок1лъи бихьизабурал. 26 декабралда т1адмаг1арулазе бищун х1ажатаб хинлъи бук1инабизелъун, т1алъиялъул щуго росулъе биччана т1абиг1ияб газ. Бищунго воххараб х1ужа ккана, декабрьги гьоркьобе бачун харжил налъаби къазе к1веялдаса, налогал рак1ари, гьоркьохъеб х1исабалда, нусго проценталдасаги т1аде ун бук1иналдаса.\nКинал масъалаби т1урач1ого хут1арал?\n-Ц1акъ анищ ва х1ажалъи бук1араб Нак1к1икь росулъ ясли-ахалда т1аде группа рагьизе к1веч1о, г1аммаб пашманлъиялъе. Базе байбихьараб Шотот1а школа лъуг1ич1о. Политикияб г1умруялда ц1ияв чи вугелъул гъорлъе ккезеги х1ажалъанаха дие заман, районцоязухъ г1енеккизе, гьел рич1ч1изе.\nКинал планал дур ругел ц1ияб 2019 соналде?\n-Дица рик1к1уна лъик1аб лъай щвараб г1олеб г1елалъулъ бугин бук1инеселъул хвасарлъиян. Х1ажат буго лъай кьеялъул даража борхизабизе. Районалда чанги басрияб школа буго, мисалалъе босани, Г1ахьалч1и 1937 соналъго баралъул бак1алда рак1алда буго ц1ияб базе, лъай кьеялъул г1уц1абазда ремонтал гьаризе. К1удияб рогьо-ничлъун рик1к1уна дица къват1исел х1укуматазул ниг1маталги кванан, росдал маг1ишатги накалде ккезе тун, росулъ г1умру гьабун ругел рук1ин. Х1ажат буго СПКяздехун бербалагьиги т1алабалги хисизаризе, г1и-боц1ухъанлъиги хурухъанлъиги, ахихъанлъиги ц1и гьабизе. Гьелде руссарал руго дир х1алт1ул планал. Лъик1аб г1умруялъул аслу-сахлъи кколелъул, сахлъи ц1униялде, медперсоналалъул унтараздехун гьабулеб бербалагьи лъик1лъизабиялдеги кьезе буго хасаб к1вар.\nЩиб гьарилилеб районцоязе 2019 соналда?\nЛъугьайги дагъистаниязе тIаде бачIунеб сон баракатаблъун, рохел гьарзаяблъун, рекIел анищал тIуралеблъун, цIиял бергьенлъабаз нилъ рази гьарулеблъун. Гьарула киназего щулияб сахлъи, халатаб гIумру, хIалтIулъ бергьенлъаби, щивав чиясе цIияб талихIгун рохел. Риччанте тIуразе щивасул рекIелъ ругел лъикIал къасдалгун мурадал, лъикIлъизе гIумру-яшав, бугелда баракат лъезе, тIаде рачIунел нигIматал гьарзалъизе. Биччанте, ЦIияб 2019 сон букIине ургъел-балагьал рикIкIалъараблъун, ракълилаблъун ва талихIаблъун.\nПросмотров: 188 | Добавил: NiGMaT | Рейтинг: 0.0/0


ТIадруссарал миллиардал, толохIочорал актерал ва цIияб «гъазават» » MaгIарухъ - Авар Басмабазул Цолъи\nГьаб анкьалъ саламатал кIудиялги кIвар бугелги лъугьа-бахъинал рукIана республикаялда. Масала, питнаялдалъун машгьурлъарай мал-мулкалъул министр Екатерина Тостикова ятIа гьаюна мал-мулкалъул министралъул хъулухъалдаса. Щаялиго гьеб хъулухъалда цадахъго букIараб вице-премьералъул тахбакI цIунана Катяца.\nГьалъ сундул бицунеб бугеб? Гьалъул магIна буго министралъул хъулухъалдаса гьей ятIа гьаюнин, иш бажаричIого, яхъичIого гIоларого, амма вице-премьерлъун танин, гьений Москваялдаса бачIараб цо рагIи билълъарав чиясул амруялъ яги гьариялъ. Гьей хъулухъалда тана Рамазан ГIабдулатIипов вугеб мехалдаго. Айгун пишацоял Лефортоваялда гъуд-гIучIгун туснахъазул кашаялда хадур иргаялда чIун ругеб мехалда алъие кин щвараб тIадегIанай хъулухъчIужуялъул тахбакI ва ресал? Гьей цIунулел чагIи рукIун тIасан. Гьеб якъинлъана хамиз къоялъул В.Васильевасул указалъ. БукIана цоги указ. Мал-мулкалъул министрлъун цевехун Толстиковалъул заместителлъун вукIарав Агарагим КагирхIажиев абурав чи тIамиялъул. Гьев рагIула кадровияб резервалдаса вачIарав чи.\nЛъагIалица кватIун тIадбуссараб 10 миллиард\nХамиз къоялъ тIобитIана иргадулаб Халкъияб Собраниялъул сессияги. Аслияб докладгун цеве вахъана Дагъистаналъул ХIукуматалъул председатель Артем Здунов. Дун лъугьинаро рагIи-рагIи ккун Здуновасул докладалъул нужее бицине. РакIалде щвезабила гьениб гьес рехсараб кIиго тамашаяб суалалъул. ТIоцебесеб, араб соналъул ахиралда харж гьабичIого республикаялъул бюджеталдаса нахъе араб 10 миллиардгун 200 миллион гъурущалъул.\nГьеб гIарац исана хIалтIизабизе бугила, цо копек нахъе араблъун рикIкIине бегьуларила, журналистаз мекъаб информация тIибитIизабун бугилан абуна А.Здуновас. Гьеб нахъе иналъе гIиллалъунги кканила араб соналъ хIисабалда букIаралдасаги цIикIкIун бакIарараб 3 миллиардгун 300 миллион гъурущ магъалабиги, пачалихъалъул идарабаца гьабураб экономияги, нухазул тендераздаса тIокI гьабураб гIарацги, гьеб киналъго рес щванила 10 миллиардгун 200 миллион гъурущ тIокI гьабизе. Лъалеб букIахъе, бюджеталъул кодексалда рекъон, лъагIалил ахиралде щвезегIан харж гьабичIеб гIарац нахъе бахъун уна федералияб централъ ва гьедигIанабго гIарцул къадар тIаса къотIула хадусеб соналъ.\nЗдуновас абуралдасан дида бичIчIана гьеб гIарац гьаб бюджеталъул лъагIалие тIаса къотIичIого кьолеб бугин ва исана харж гьабизе бугин. КIудияб гьунар гьес гьабураб гIадин бетIер гьанкIезабулел ва хъат чIвалел рукIана депутатал. Бугищха гIилла хъат чIвазе? ГьечIо. Щайгурелъул гьеб 10 миллиардгун 200 миллион жинца нахъе тIалаб гьабурабин Здуновас рикIкIунеб гIарац исана гуро харж гьабизе кколеб букIараб, араб соналъ гьабизе кколаан. Разе кколаан объектал, рахъизе кколаан нухал, рагьизе кколаан хIалтIизе бакIал. Араб соналъ харж гьабизе кколеб исана гьабурабго, исана гьабизе кколеб бачIунеб соналде уна. Кин абуниги, гьеб ккола республикаялъе ккараб заралги, рачIел объекталги, рагьичIел хIалтIизе бакIалги. Гьеб бичIчIунгутIизегIан гIадалаб батиларо Дагъистан.\nЦоги А.Здуновасул докладалда жаниб цо гIажаибаб цIияб хабар рагIана дида. МагIарухъе араб соналъ гьарурал нухазулги рарал кьоязулги бицунаго, рехсана «Тляратинский район» абураб бакIги. Гьенибин абуни Анцухъа тIаде цо километр нух гьабичIо, гьабулеб букIарабги чIана, 210 миллионалъул нух гьабизе бергьун букIараб тендерги нахъе бахъана. Кинаб нух гьениб гьез гьабураб? Лъица кьурал премьерасухъе гьересидокладалъул баянал? Дица нухазул министр Ширухан ХIажимурадовасда гьикъун букIана, сессиялда ватун, гьев Р.ГIабдулатIипов нахъе анин гьабулеб нух тезе ЛъаратIа район батIияб пачалихъалдейищ кколебин. Гурила, доба цIикIкIун гIарац бихьизабун бугила букIине кколелдаса, цIиял тендерал рукIине ругин.\nГьале кIиго лъагIел сверана, цо метр нухлул гьабичIо. ТIадежоялъе В.Васильевас рецц гьабуна Ширухание : 1миллиардгун бащдаб гIарцул экономия гьабунила. Тамашаяб экономия, гьарулел рукIарал нухал гьаричIого тун, гьабулеб. Щай гьеб экономия букIунеб? Гьеб буго хIалтIи гьабичIого тей. Гьединаб буго, гьудулзаби, ахIвал-хIал. Магъалаби рахъулел руго, харж гьабулеб гIарац нилъеда тIад дагьлъулеб буго, хIалтIул бакIал къо бахъанагIан къалел руго, шагьаралда транспорт ва цIатари хиралъулеб буго, киналго кванил нигIматазул багьаял рорхулел руго. ГIадамал нилъер цIакъ сабурал чагIи руго, шаргI гьабулелилан ратила, цIакъ мутIигIлъун руго тIад тарал чагIазе. Цере-цере кодор лъундулгун ХъахIаб рокъоре ине къачIан рукIана. Гьанже, исламалъул нухда рилълъун, цIакъ сабруялда руго.\nРечIчIухъаби ва театраз пасат гьабулеб гIалам\nРуго суалал, кутакалда жамгIият цолъун, тIаде рахъине хIадурун чIаралги. Масала, араб анкьалъ МахIачхъалаялъул Дом Дружбы абураб бакIалда гастролазде рачIарал гIурусаца театр бихьизабулеб бакIалда, цоцазда къвалал ран, къочарун, санагIат гьечIел жал гьарун рагIула. У, ле, гьедин гьабун буго. Гьел къвалал ралел суратал нилъер ХIабиб НурмухIамадовасухъеги щун, гьес интернеталда пост хъвана гьеб хIалихьалъи хIехьезе бегьуларин, кибе балагьун бугеб хIукумат, шагьар бакьулъ сценаялда къвалал рай ва къочари гIадаб хъублъи бихьизабулеб мехалдаян абун. Гьеб хитIабалъ, чамалиго нус-нус азараз ХIабибил рахъги ккун, жужахI гьабун букIана интернеталда. ГIолохъаби рукIана хIадурун чIун культураялъул министерствоялда тIаде кIанцIизе. Гьеб рагIана дунялалда.\nЩибха кьураб нилъее ХIабибил гьаб хитIабалъ? Республика тун къватIир ругел бусурбабазда рагIана нилъер гьаниб шагьар бакьулъ хъахIбалъиялде бачIараб чороклъи бихьизабун букIин. Гьеб цо. КIиабилеб, республика тун къватIир ругел бусурбаби гурел батIияб диналъул, культураялъул чагIазда рагIана нилъер гьанир театралда актераз къвалал ранин министерствоялда тIаде кIанцIизе хIадурараб, жагьилаб халкъ букIин. Гьеле кьураб хIасил. КигIан лъикI букIинаан гьевго ХIабибги, ХIабибие гIоло гIадамал чIвазе къачIарал киналгоги гьебго цолъигун къватIир рахъулелани, Гьоор-Хьиндахъ гIайиб гьечIел лъимал чIван гIодулаго щибаб къоялъ МахIачхъалаялъул\nмайданалда ругел эбел-инсул рахъ ккун. Чачаназулгун лъица ва кин чIезабулеб лъалареб гIорхъиялъул баян тIалаб гьабун, тIадбуссинабун араб 10 миллиард бюджеталъул тIалаб гьабун, гьадингоги мискинаб шагьаралъе цIикIкIинабулеб транспорталъул багьа чIезабун, магъалабазда хурхун, гIайиб гьечIого чIварал, рикъарал, риларал дагъистаниязул рахъ ккун. Гьел рехсарал масъалабазда хурхун цере рахъиналъул цониги хIужа гьечIо. Кутакалда кIудияб кIвар кьолеб буго, хIатта Аллагьасе гIоло гIенеккичIел чIвазе къачIан руго театралда къочардулел гIурус ясал ва васал сабаблъун. Гьел рагIула жакъасеб Дагъистаналъул бищунго кIудияб ва кIвар бугеб масъала. Власталъул гьелде бугеб тIаса-масагояб бербалагьи бихьидал, цо-цо мехалда кколеб буго ургъунгогIаги риччан тун гьечIодай гьал гIолохъаби иргадулаб Кавказ конституциялъул нухде бачиналъул сценариялъе гIоло. БичIчIулеб бугодай гьал барщичIеб гъазаваталъул нухде рахъарал гъалбацIазда сунде рачине рес бугеб гьеб ургъичIеб къеркьеялъали. Хабар лъикIаб рагIаги.\n» КъватIул харбазул ва гьерсил гъоркьлъалида Дагъистан


Хаслихъе гъутIбуца тIамах рехула, дицани рехичIо рокьул хъабарча…\nГьедин хъвана Дагъистаналъул политикияв ва жамгIияв хIаракатчи, хъвадаризе гьунар бугев АхIмадпаша Зиявудиновас. Гьал къоязда гьесул тIубалаан 71 сон.\nГьесул гIагараб Казбек районалда гьал къоязда тIобитIана АхIмадпаша ракIалде щвезавиялъул районалъул захIматчагIазул ва поэтасул гьудул-гьалмагълъиялъул данделъи. Гьениб гIахьаллъи гьабуна А. Зиявудиновгун цадахъ цIаларал батIи-батIиял районаздаса рачIарал гьалмагъзабаз, филологиял гIелмабазул доктор АхIмад МуртазагIалиевас. Гьеб дандчIвай гьабиялъе багьаналъун ккана дагьаб цебегIан гьесда цадахъ университеталда цIаларав З. Ильясовас данде бакIарараб гьесул кучIдузул «ТIанхал гъуна хаслихъе» абураб тIехь къватIибе бачIин.\nДанделъи рагьулаго, районалъул бетIер ХIажимурад Мусаевас кIудияб къимат кьуна АхIмадпашаца, районалда батIи-батIиял хъулухъазда хIалтIулаго, гьарурал лъикIал ишазе, захIматчагIазе, гIолеб гIелалъе патриотикияб тарбия кьеялъулъ гьабураб хIалтIуе.\nЗикрулагьица ракIалде щвезаруна республикаялъул Лъайкьеялъул ва гIелмуялъул министерствоялда хIалтIулаго, АхIмадпашаца республикаялда рахьдал мацIал лъазариялде кьолеб букIараб кIваралъул, гьесул гIаданлъиялъул ва гьунаралъул.\nАхIмадпашал асаразул бицунаго А. МуртазагIалиевас кIвар бусинабуна магIарул адабияталда гьес кколеб бакIалде, лирикияб тема рагьизе, магIарул чIужугIаданалъул сипатал рихьизаризе авторас хIалтIизарулел камилал къагIидабазде.\nДанделъиялда гьединго кIалъана районалъул депутатазул собраниялъул председатель Гирисхан Гирисханов, Гумбет районалъул Данухъ росдал школалъул директор МухIамад ГIалиев, Казбек районалъул «Чапар» газеталъул редактор Мухтар Чупалаев, краевед Апанди Дадаев, Буртунай школалъул завуч Загьраъ ГIалиева, росуцояв НигIматула Имашов, Хасавюрт шагьаралъул бетIер Зайнудин Охъмазов.\nАхIмадпаша Зиявудиновасул кучIдул цIалана Буртунай росдал школалъул цIалдохъан ХIусейнов Жамалдиница.\nДругие материалы в этой категории: « МагIарул газеталъул редакторал ракIалдещвезаруна\tХисизабула гIакълуги, гIумруги, пикруги »\n16:21, 19 января 2022, 11